ועדת העבודה והרווחה, כנסת 25, פרוטוקול מספר 99, 2023-10-22 00:00

ישראל אייכלר: רבותיי אנחנו היום בדיון שאף אחד מאיתנו לא רצה שהוא יתקיים

ישראל אייכלר:  אתמול בשבת קראנו את ההפטרה בפרשת נח, מדברי הנביא ישעיהו בפרק נ"ד

ישראל אייכלר:  אומר הנביא, "ברגע קטון עזבתיך וברחמים גדולים אקבצך, בשצף קצף הסתרתי פניי רגע ממך ובחסד עולם ריחמתיך אמר גואלך ה'"

ישראל אייכלר:  עכשיו לא זמן לשאלות על מה שהיה, על למה עשה ה' כך לארץ הזו

ישראל אייכלר:  עכשיו הזמן לתשובות מעשיות, לסייע, לעזור, לתמוך, לרפא את שבר בת עמי

ישראל אייכלר:       זאת הסיבה שהתכנסנו

ישראל אייכלר:  אני רוצה לברך את שר העבודה שבאופן מיידי - אני לא זוכר מאז קום המדינה שהיה דבר כזה - כינס את מועצת הביטחון הלאומי להתאים את הממשלה לצרכים

ישראל אייכלר:  לרוב הממשלה מגיבה לצרכים מאוחר יותר

ישראל אייכלר:       לכן ברכותיי לממשלה גם על ההחלטות שהם קיבלו היום שזה פלסטר זה חוסם עורקים אבל זה לא התרופה, וכמובן ההסכם של הביטוח הלאומי עם משרד הביטחון ומשרד האוצר, אותו הסכם עליו הביטוח הלאומי צריך להתייעץ איתנו כוועדה

ישראל אייכלר:  והמטרה הסופית שלנו ברשות יושב ראש הקואליציה אופיר כץ ו-83 חברי כנסת - אם ניקח בחשבון שיש שרים וסגני שרים שלא יכולים לחתום, אז זה כמעט כל הכנסת, אחדות מלאה – כולם חתמו על הצעת חוק של ועדת העבודה והרווחה, להשוות את משפחות החטופים והנעדרים בעזה, בלי הבדל, כולם, שיהיו שווים לנפגעי פעולות איבה, ואת החיילים לנכי צה"ל

ישראל אייכלר:       מה שאנחנו מביאים היום הוא כמו שאמרתי הוא חוסם עורקים מדממים של משפחות דואבות ודואגות

ישראל אייכלר:  החלטת הממשלה של היום וההסכם של המועצה לביטחון לאומי שקיבלנו ביום שישי הם עזרה ראשונה אד הוק כדי שלא להפקיר את המשפחות בלי סיוע, כי בכל זאת כל יום ושעה זה מדמם

ישראל אייכלר:  לצד זאת, הגשנו את הצעת החוק המקיפה עליה חתמו כמעט כל חברי הכנסת ומי שניסח את זה היו היועצות המשפטיות של הוועדה עם היועצת המשפטית של הכנסת, כדי לא לחכות לפרוצדורה של חקיקה ממשלתית

ישראל אייכלר:  אנחנו יודעים שחקיקה ממשלתית צריך 45 יום ועד 75 יום זה לא יכול להיות פתרון מעשי מיידי ולכן אנחנו רוצים לעשות חקיקה פרטית, בעזרת השם, כך גם נוכל לטייב לפי הערות המשפחות ולפי הערות הציבור את הדברים שבהסכם בין הביטוח הלאומי לממשלה ובהחלטות הממשלה עדיין לא קיימים

ישראל אייכלר:       אני חושב שמן הראוי לפתוח דיון כזה במתן זכות דיבור ראשונה לנציגי המשפחות

ישראל אייכלר:  אז אנחנו רוצים לבקש ממשפחת לובנוב, מיכל ואנטון, להגיד את דברם

מיכל לובנוב: טוב, שלום לכולם קודם כל אפתח בזה שאני לא מאמינה שאני נמצאת כאן, אבל תודה שקיבלתם אותנו

מיכל לובנוב:       שמי מיכל לובנוב, אני בת 27, גרה באשקלון, נולדתי בארץ, גדלתי בארץ, באשקלון

מיכל לובנוב:  בעלי, אלכס לובנוב, בן 32, נעדר מהמסיבה ברעים

מיכל לובנוב:  הוא עבד שם בתור מנהל ברים ועד היום אין לנו קצה חוט לגביו איפה הוא, מה קרה לו, אין שום אינדיקציה שהוא חטוף, הוא לא נמצא בין הגופות, שום דבר וכלום

מיכל לובנוב:       עד היום שום גורם מדיני לא פנה אליי או למשפחה שלי

מיכל לובנוב:  חשוב לי לציין שיש לו שני הורים נכים בבית ולא קיבלנו שום מענה אמיתי מהמדינה, יש לנו ילד בן שנתיים בבית ואני בהיריון בחודש חמישי ונשארתי לבד

מיכל לובנוב:  וכשאני אומרת לבד, נשארתי לבד

מיכל לובנוב:       כשהתחלתי לפנות לגורמים אמרו לי 'עד שבעלך לא יוגדר כחלל, אין מה לדבר בכלל, כל עוד הוא נעדר את לא תקבלי שום סיוע מהמדינה

מיכל לובנוב:  לא נפשי, לא כלכלי, שום דבר'

מיכל לובנוב:  בגדול אמרו לי 'נשארת לבד'

מיכל לובנוב:  וכן, אני רוצה להגיד לכם שנשארתי לבד

מיכל לובנוב:  יש לי ילדים לגדל במדינה הזאת

מיכל לובנוב:  תאמינו לי שאף אחד לא רוצה להרגיש שהוא לבד

מיכל לובנוב:       אני מבקשת מכם, קשה לי לדבר, כבר שבועיים שאני לא ישנה ולא אף אחד מהמשפחה שלו או הקרובים שלו

מיכל לובנוב:  אני מבקשת מכם שתעזרו לי, שתעזרו לנו, לכל משפחות החטופים והנעדרים שאף אחד לא ישאיר אף אחד לבד

מיכל לובנוב:  זה לא מגיע לנו

מיכל לובנוב:  תודה

ישראל אייכלר: נעם דן

נעם דן: מיכל, את לא לבד, בסדר? יש פה עם, אני לא יודעת לגבי מדינה אבל עם יש

נעם דן:       השם שלי הוא נועם דן אני מקיבוץ דן בגליל העליון

נעם דן:  הדוד שלי, אורי, היה בגרעין שהגיע לניר עוז, עם דודה שלי כרמלה שהגיעה מעין השופט

נעם דן:  יש להם שלושה ילדים - גלית והדס ודור

נעם דן:  עד לפני שלושה ימים נלחמנו כמו לביאות וכמו אריות כדי להציל את כרמלה הדודה שלי בת השמונים

נעם דן:  חגגנו לה יום הולדת שמונים ביום שלישי בלילה

נעם דן:  האמת היא שהזמן הוא שבועיים ומאה שנה, אז אני לא יכולה להגיד הרבה על התאריכים

נעם דן:  ויש את נויה, נויה היא בת לאם יחידנית, יחידאית, יחידת סגולה - גלית

נעם דן:  גלית עכשיו לא נמצאת כאן כי היא מתאבלת על הבת שלה שנרצחה עם אמא שלה - כרמלה ונויה - שעד יום רביעי בלילה חשבנו שהן בין החטופות ואז גילינו שהן כבר לא נמצאות בעולם הזה

נעם דן:  קברנו אותן בעין השופט ביום שישי ב-11:00

נעם דן:       גלית לא נמצאת כאן כי היא לא יכולה, היא יושבת שבעה בבית מלון עם הקיבוץ של כיסופים

נעם דן:  ולכן אני פה, ויש את הדס

נעם דן:  הדס היא הבת הבכורה

נעם דן:  להדס יש ארבעה ילדים, מתוכם ארז בן ה-12 וסהר בת ה-16 נמצאים עכשיו בידי החמאס

נעם דן:  אנחנו יודעים את זה כי יש לנו סרטון של ארז נשלף

נעם דן:  אבא שלהם עופר קלדרון נמצא איתם

נעם דן:  האינדיקציות מראות שהוא חטוף

נעם דן:  ואני אומרת מילים שאין לי בהן שום מושג אינדיקציות, איכון

נעם דן:       האנשים שלנו שם הילדים שלנו והילדות שלנו שם

נעם דן:  אנחנו בחרנו להתיישב על הגבול הזה

נעם דן:  אנחנו משפחה שמאוד אוהבת את הארץ שלנו ועשינו את זה גם בגבול של הצפון וגם בגבול של הדרום, מתוך אמונה שלמה שיש לנו ברית עם העם הזה ועם המדינה הזו

נעם דן:  ואנחנו יושבים שם ונזעקים מכל צבע אדום ומכל סבב ומרוב שעוטפים את עזה היא עוטפת אותנו

נעם דן:       יש לנו ברית ובברית הזאת הם צריכים לחזור הביתה

נעם דן:  זאת האחריות שלנו וזאת האמת הפשוטה, לא פוליטית, לא אידיאולוגית

נעם דן:       הדס לא נמצאת כאן כי היא כרגע מתראיינת לכל מרחב, היא נמצאת כרגע בשגרירות הצרפתית

נעם דן:  התבקשנו על ידי המדינה להיעזר בשגרירויות הזרות, התבקשנו על ידי מדינת ישראל לבדוק אם האזרחויות שלנו ישפיעו

נעם דן:  לכרמלה - זיכרונה לאהבה – דודתי, הייתה אזרחות צרפתית ואזרחות אמריקאית, שלא ידעתי עליה עד שהיא נחטפה

נעם דן:  אזרחויות זרות לא היו חלק מהעולם שלנו

נעם דן:  עכשיו אנחנו נאחזים באנשים שהם לא המדינה שלנו, לא הוועדות שלנו, לא הביטחון שלנו, כדי להיעזר ולחלץ את האהובים שלנו

נעם דן:  ומה קורה עם מי שאין להם אזרחות אחרת?      אז אנחנו מפורקים והדס עם קיבוץ ניר עוז נמצאים בבית מלון באילת, כלל השאריות של הקיבוץ -  ואני מתנצלת שאני משתמשת בביטוי הזה - מתוך 400 בני הקיבוץ שלהם נשארו 138

נעם דן:  כל השאר רצוחים או נעדרים או חטופים

נעם דן:  וניר עוז נמצא בבית מלון באילת, הדס הגיעה לפני שלושה ימים כדי להתחיל להתראיין במרכז, להתחיל להגיע לשגרירויות

נעם דן:  עד עכשיו הגיעו אליה

נעם דן:       ואין להם כלום, אין להם בית, אין להם ציוד, אין להם בגדים, אין להם אוכל, אין להם עבודה

נעם דן:  אין להם כלום

נעם דן:  הכול הושחת, הכול בער והשוחט שחט

נעם דן:  אין להם עבודה לחזור אליה אבל זה לא מעגל ראשון

נעם דן:  הדס היא המעגל הראשון, גלית היא המעגל הראשון של הפגיעה

נעם דן:  גאיה ורותם הילדים הם פגועים

נעם דן:  אני והאחיות שלי והאחים שלי, אנחנו - כל הגיסים והדודים והאחיינים - הפסקנו לפני שבועיים ויום את נשימתנו

נעם דן:       וזה מה שאנחנו עושים מגיעים לכל מרחב, מוודאים שיש לי עזרה עם הבייביסיטר, עם הילדים הפרטיים שלי, כדי להגיע לכל מרחב ולהתראיין ולהשמיע את הקול הזה

נעם דן:  וזה אין אנושי עמוק, ולי יש את הזכות והחובה להזדקף פה ולהשתמש בכל הכוחות שלי ברהיטות שלי בילידיות שלי כדי להשמיע את הקול שלי

נעם דן:  מה קורה לכל המשפחות שאין להן? העולים החדשים, המשפחות החלשות, אלה שאין להן את הרהיטות, את הוורבליות, איפה הם? מי עוזר להם? מי משאיר אותם לבד?      ואנחנו לבד

נעם דן:  אני מקבלת המון אוכל ותמיכה ועזרה מהחמ"לים הירושלמים והתל אביבים, ומהמניין של בן הזוג שלי ומהרחוב שלי

נעם דן:  איפה המדינה? אנחנו זקוקים למדינה שתגיד 'אנחנו הגב שלכם'

נעם דן:  לא כמו שאמרת, לא להפקיר אותנו 'עכשיו'

נעם דן:  אלא לא להפקיר אותנו 'שוב'

נעם דן:  ההפקרה הראשונה כבר התרחשה

ישראל אייכלר: הגברת שלי שם טוב

שלי שם טוב: זה הבן שלי עומר

שלי שם טוב:  הוא נחטף בידי החמאס

שלי שם טוב:  הוא הלך למסיבה, לפסטיבל הארור הזה, שהפך לנו את החיים לסיוט והזמן נעצר ביום שבת ב-09:00, שזה הרגע האחרון ששמעתי מעומר

שלי שם טוב:  אין לנו יום, אין לנו לילה, אנחנו ממוטטים אבל מרכיבים את עצמנו כל בוקר מחדש כדי להחזיר את הילד שלנו הביתה כמה שיותר מהר בריא ושלם עם כל החטופים, התינוקות, הילדים, ההורים, הסבתות, את כולם בחזרה כמה שיותר מהר

שלי שם טוב:  יש מצוות פדיון שבויים, יש מצוות פדיון שבויים והמצווה הזאת צריכה להיות בראש מעייניו של כל אחד מעם ישראל

שלי שם טוב:       אני לא יודעת מי מכם יש לו אסתמה או מצב רפואי דומה

שלי שם טוב:  הבן שלי אני הבאתי היום את המשאף שלו שהוא שכח בבית ושהוא לא לקח אותו ואני לא יודעת מי מכם יודע מה זה כשאין  אוויר לנשום

שלי שם טוב:  יש לי את המשאף הזה, אני יכולה להשתמש בו, אבל הבן שלי נמצא שם, והזכות הבסיסית שיש לכל דבר שהוא הומניטרי בין אם זה שמסייעים לפלסטינים בעזה, איפה הזכות הבסיסית שצריכה להיות לזקנים שזה חיים או מוות שצריכים את התרופות הבסיסיות שלהם, איפה?      ואני רוצה שאתם, חברי הכנסת, תסתכלו לנו בעיניים ותבטיחו לנו שתעשו הכול כדי להחזיר את כולם - את הילדים, את הזקנים, את החיילים וגם את אלה שנמצאים שם כבר תשע וחצי שנים ועוד לא החזירו אותם הביתה

שלי שם טוב:       תחזירו אותם כבר הביתה

ישראל אייכלר: אנחנו עכשיו נבקש מהיועץ המשפטי של המשפחות שהיה סגן היועץ המשפטי לממשלה

ישראל אייכלר:  מיד אחריו אנחנו נעבור למשרד ראש הממשלה, גב' יעל גורן שהיא רמ"ט של גל הירש הממונה על החטופים והנעדרים ואחרי זה נעבור לדיון עצמו

ישראל אייכלר:  רז נזרי אתה יכול לסכם בצד המעשי מה אפשר לעזור פה, מה צריך

רז נזרי: תודה אדוני היושב ראש

רז נזרי:  קצת קשה לדבר אחרי המשפחות

רז נזרי:       רבותיי, חברי הכנסת, אנחנו חלק ממטה המתנדבים למען המשפחות בלשכה של היועצת המשפטית

רז נזרי:  שמעתם כאן שלוש המשפחות שדיברו בשם מעל 200 משפחות

רז נזרי:  וכפי שמיכל או נועם אמרו, יש המון סוגים של משפחות

רז נזרי:  גם אנחנו עדיין מעגנים את העניין הזה והנושא הזה הוא סופר רלוונטי לסוגיה שבה אנחנו עוסקים - הסיוע המיידי הכלכלי

רז נזרי:       יש דברים ברמה של המדינה, ברמה של האינטרס של הממונה על החטופים, של להשיב אותם כמה שיותר מהר הביתה, בהקשר הזה אין אבחנה, את כולם רוצים כאן, היום, אתמול, מיד

רז נזרי:  אבל מטה המשפחות שהוקם במאמץ אזרחי של עו"ד זלמנוביץ ורונן צור, מעכשיו לעכשיו, מרכז מאות מתנדבים שמטפלים קודם כל בפן של לעגן את המידע, לראות מי האנשים, ביחד עם גורמי המדינה, כמובן

רז נזרי:       דבר שני, יש שם סיוע רווחתי במובן הכי פשוט של המילה, ברמת היום-יום, רמת קשיים, ברמת כרטיסי מזון ודברים מהסוג הזה, לחלק מהמשפחות, בנוסף במקביל למה שהמדינה עושה

רז נזרי:  ויש גם גורמים של ציר רפואי שעוסקים בהקשרים האלו, כמו שלעומר הבן של שלי יש רקע רפואי של אסתמה, יש מקרים נוספים בערוץ קשה יותר

רז נזרי:       ואנחנו בערוצים שונים גם במישור הבין-לאומי הוצאנו גם מטעם הציר המשפטי שאני אחראי עליו חוות דעת שחתומים עליה עשרות מומחי משפט מהשורה הראשונה, ברמה בינלאומית מהשורה הראשונה בעולם

רז נזרי:  הם מגדירים את האירוע הזה לא רק כפשעי מלחמה - שזה כבר התרגלנו עם החמאס - אלא גם כפשע נגד האנושות וכרצח עם

רז נזרי:  כל הדברים האלה נועדו ליצור לחץ בין-לאומי

רז נזרי:  אני מספר זאת כדי שתבינו את האירוע

רז נזרי:  יש לחצים שאנחנו יכולים לעשות יחד עם גורמי המדינה

רז נזרי:  ואני בטוח שכולם עושים כמיטב יכולתם באירוע הזה

רז נזרי:       אנחנו כאן לסוגיה הקונקרטית שבה צריך לתת מענה וכמו שנאמר בהחלטת הממשלה יש פה חלל חקיקתי בהקשר הזה

רז נזרי:  יש הוראות חוק שעוסקות בחללי צה"ל, יש הוראות של נפגעי פעולות איבה, נפגעי טרור

רז נזרי:  אין חוק שמסדיר את הסיטואציה הייחודית שהייתה כאן

רז נזרי:  וזאת באמת סיטואציה ייחודית

רז נזרי:       בתפקידי הקודם עסקתי בחטופים כאלה או אחרים, תמיד זה היה חייל או שניים או שלושה חיילים

רז נזרי:  פה יש לנו עשרות ומאות ,מספרים גדולים, מעל 200 חטופים, כ-210 חטופים, לפי ההגדרה הנוכחית של צה"ל, רובם אזרחים – נשים, ילדים, מבוגרים - והמעגל המשפחתי הוא שונה

רז נזרי:       אז קודם כל אני רוצה שוב לומר תודה לשר הרווחה וליושב ראש על הפתרון המיידי שהוצע

רז נזרי:  אבל אני רוצה להסביר בתמצית מדוע הפתרון הזה הוא חסר ולא שלם ואשמח אחרי זה – אנחנו פה יחד עם לשכת עורכי הדין - ראש הלשכה עמית בכר ועו"ד רן בקר, שמתמחה בתחום הזה – והם ירחיבו לגבי ההוראות הספציפיות

רז נזרי:       אני רוצה אבל ברמה הקונקרטית שתבינו מה האבחנה הבסיסית שאנחנו רואים וזה מה שאנחנו מנסים להנחיל

רז נזרי:  התחלתי שיח עם גורמי המדינה עם עו"ד סומך ממשרד המשפטים, ועם עורך דין- - - מהביטוח הלאומי ואני בטוח שכולם יתגייסו ויבינו את העניין הזה

רז נזרי:       כשיש חלל צה"ל, לא עלינו ולא על אף אחד, אז יש חלל ויש שבעה והשבעה מסתיימת והמשפחה איכשהו חוזרת לשגרה

רז נזרי:  וידוע מי ההורים וידוע מי המעגל וכדומה

רז נזרי:  כאן אין חלל, אין שבעה, כבר חלפו שבועיים, חמישה עשר יום מהאירוע

רז נזרי:  כמובן שאנחנו מקווים שכולם בחיים ויחזרו חיים, המשפחה לא יכולה להתחיל לתפקד, כלומר המעגל המשפחתי, אני לא צריך להסביר לכם, רבים מאיתנו בלי קשר לא יכולים לתפקד בהקשר כזה או אחר

רז נזרי:  המשפחות האלה לא יכולות אפילו לחשוב להתחיל איך לתפקד

רז נזרי:  יש פה כמו ששמעתם שלוש משפחות, אבל יש 200 משפחות

רז נזרי:        אני עשיתי הבוקר זום עם כ-30 וכמה משפחות כדי לקבל מהם הערות ואתה רואה רק ב-30 האלה, שהם כשביעית מסך כל המשפחות, יש אינסוף חיתוכים משפחתיים ווריאציות ומשפחה שפה בכלל אף אחד לא נמצא ורק הדודה מטפלת, וההורים לא מסוגלים בכלל לתפקד וסבא וסבתא שההורים בני 50-40 אז האימא עם הילדים הקטנים, כלומר יש פה וריאנט שהוא שונה לגמרי מאשר ההקבלה שנעשית בהסכם הזה לחוק חללים בעצם ההשוואה לחללים, אז זה הבסיס ברור

ישראל אייכלר: תתרגם את מה שאמרת במילים פשוטות שגם אני אבין

רז נזרי:          לדוגמה, החוק שקיים כיום מעניק קצבה מסוימת לבני משפחה מדרגה ראשונה של גורם של הורים של חלל צה"ל

רז נזרי:  בהקשר פה, לדוגמה בסיטואציה הנוכחית אם ההסכם כפי שהוא אז אם נגיד יש מישהו מעל גיל 21, או אדם בן 30 שההורים שלו נחטפו - זה לא נגיד, יש הרבה כאלו - הוא לא יכול לקבל משהו כאשר הוא בעצם מעל גיל 30 בהקשר הזה כי יש כל מיני, כאשר אתה בן של מישהו יש כל מיני הגבלות

רז נזרי:       יש מעגל רחב יותר של בני משפחה, אנחנו מבקשים גם שכל בני המשפחה יוגדרו כזכאים בהקשר הזה כמו כל בני המשפחה, הכוונה מעגל ראשון, כלומר הורים, אחים, אחיות, ילדים

רז נזרי:  כי זה לא סיטואציה רגילה של חללי צה"ל שבה המערכת יודעת לטפל

רז נזרי:  עכשיו ברור לי שאי אפשר לעשות הכול

רז נזרי:  אני הייתי יושב ראש השכר, אני הייתי ב- - - מדינה, אני יודע איך העסק עובד

רז נזרי:  ואני יודע עם כל הרצון הטוב כמה זמן ייקח למדינה להתארגן וגם רצון טוב של חברי כנסת, אני בטוח היושב ראש אמר שתעשו חקיקה מהירה, אף אחד לא יודע מה יהיה מחר, כן כנסת מחוקקים, כן טילים, לא טילים, אף אחד לא יודע מה יקרה

אופיר כץ: אתה אומר שההסכם לא נותן את המענה?     

רז נזרי: לא, אני אומר שאנחנו מקווים שהעבודה שתיעשה על החוק המוצע תהיה ברמה של עבודה שנעשית על חוק בצורה פרטנית

רז נזרי:  ואני בטוח שהיועץ המשפטי של הכנסת עם הרצון הטוב של חברי הכנסת ודאי יתנו את המקסימום

רז נזרי:       מה שאנחנו מבקשים, לאשר את ההסכם כפי שהוא כרגע זו תהיה בעיה בעינינו

רז נזרי:  למה? כי דרכה של מדינה להפוך זמני לקבוע

רז נזרי:  וגם אם לא קבוע לשנתיים מספיק שיהיה קבוע לחודשיים זה כבר עלול להיות בעיה - - -     

יואב בן צור: אז מה לעכב עוד יותר את הזמן שייקח?     

רז נזרי: ההסכם עשה גזור והדבק למודל של חללי צה"ל ונפגעי פעולות האיבה, שנשען על ומודל של חללי צה"ל אדוני השר הטוב ביותר אני חושב שלכך כיוון עורך הדין נזרי לעצור ליממה היושב ראש בוודאי יכנס גם השבוע אם צריך שבו עם המטה יש פה תיקונים קטנים שמכיוון שזה ברמת הסכם ולא חקיקה אפשר ביום אחד של עבודה משותפת עם הנציגות של המשפחות - - -      

יואב בן צור: אפשר גם לאשר את ההסכם, ולעשות תיקונים בעוד יום או בעוד 24 שעות, אנחנו רוצים כמה שיותר מהר, סליחה - - -     

ישראל אייכלר: אדוני השר אני חייב עכשיו לשמוע את הגברת יעל גורן שהיא מייצגת את הממונה על החטופים והנעדרים, עוד לא השלמת?     

רז נזרי: אני קטעתי אותו אני מתנצל     

ישראל אייכלר: סליחה

רז נזרי: רק אשלים, זאת בעצם הבקשה שלנו, היתרון בהסכם, בשונה מחקיקה, שהוא גמיש ואפשר לעשות משהו בהסכמה

רז נזרי:  בסוף זה כסף

רז נזרי:  יש פה נציגי האוצר, נציגי משרד הביטחון, נציגי הביטוח הלאומי, בסוף זה הסכמה, אנחנו כן מבקשים שיינתן, לגבי מה שהשר העיר - אם לאשר עכשיו או עוד יום-יומיים - אנחנו חוששים בכנות אדוני השר שאם זה ייחתם היום אז היום-יומיים יימשכו לשבוע שבועיים ונרדוף אחרי הדבר הזה- - - לכן אנחנו כן חושבים שעדיף לתת את ה-24 שעות האלו לשבת עם הנציגים שלנו, לתכלל כמה שיותר הערות - ואני בטוח שנציגי משרד האוצר, נציגי הביטוח הלאומי, כולנו עובדי מדינה, גם כולנו אזרחים פה באירוע הזה, כולנו בני משפחות וכולנו כששומעים את האימהות פה ושומעים את זה, רואים מול עינינו את עצמנו ורואים חלילה איך כל אחד מאיתנו עלול להיות בסיטואציה הזאת

רז נזרי:       אז זאת הבקשה אדוני השר ואדוני היושב ראש, אנחנו חוששים שאם תהיה חתימה היום ותגידו 'טוב, אפשר עוד יומיים הסכם חדש', אנחנו יודעים איך העסק עובד, אנחנו כן נבקש שיינתנו לנו 24 שעות ונתקן את הדברים

ישראל אייכלר: אנחנו שמענו את הבקשה וטוב שיש לנו כאן את יושב ראש הקואליציה ואת השר כך שזה לא יישאר באוויר, אנחנו נדבר על זה

ישראל אייכלר:       יעל גורן בבקשה

ישראל אייכלר:  אני רוצה שאת תביאי לנו עדכון איפה אנחנו עומדים מטעם גל הירש שממונה על החטופים והנעדרים, אני מבין שהוא עסוק כרגע מאוד, את תספרי לנו מה קורה ומה עושים

יעל גרמן: תודה

יעל גרמן:  אדוני היושב ראש

יעל גרמן:       את חלקכם אני כבר מכירה ממפגשים קודמים, והכאב הוא גדול

יעל גרמן:  אני אתחבר רגע לדברים של רז ואז אני אספר מה אנחנו עושים כי אנחנו גם מתואמים עם הביטוח הלאומי ועם הרווחה לגבי המענה הראשוני הזה ויש לציין ראשוני

יעל גרמן:       אנחנו כל הזמן מקבלים מהמשפחות משובים על עוד דברים רק אתמול בערב היינו במפגש בשפיים עם משפחות העוטף חלקן שפונו לשם ואנחנו מבינים שיש צרכים רבים המשפחות שמלוות זה מעגל מאוד רחב, מאוד גדול

יעל גרמן:  הערות שרשמנו לעצמנו זה רעיונות שמנסים להעלות, כמו חל"ת לבני משפחה גם מקרבה שנייה, כמו שעשו בקורונה

יעל גרמן:  כי הם עזבו הכול והם מאותו רגע מתעסקים רק בזה, גם במעטפת יותר רחבה

יעל גרמן:  ואנחנו על זה, אנחנו אוספים צרכים ואנחנו מנסים כמובן להגיע לכל הרבדים ואנחנו גם תוך כדי תנועה לומדים את הצרכים ומבינים מה עוד צריך

יעל גרמן:       לגבי מה שתחליטו מה קודם, אם הסכם ראשוני תחילה ואחרי זה ישיבה עם המשפחות, אני סומכת עליכם שתחליטו נכון איך צריך לעשות את זה

יעל גרמן:  אבל אני מבינה גם את צורכי המשפחה, וחשוב באמת באירוע הזה להתחבר לצרכים שלהם כמה שיותר מהר

ישראל אייכלר: ואתם מגבשים את הרצונות והבקשות שלהם?     

יעל גרמן: כן

יעל גרמן:  אנחנו בשיתוף עם ביטוח לאומי ומשרד הביטחון הגענו להשוואה שאנחנו עושים ולמענה הראשוני ולמענק הראשוני

יעל גרמן:  אבל אני מדגישה שמתוך המגע הצמוד שלנו עם המשפחות, עולים צרכים שלא יכולנו לחשוב עליהם קודם

ישראל אייכלר: אבל אנחנו נרצה לקבל את זה

יעל גרמן: כמובן, ועכשיו אני רגע אחזור למה אנחנו עושים כרגע

יעל גרמן:       מעבר למאמץ המבצעי אופרטיבי שגל עצמו מתעסק בו 24/7 אני מטבע הדברים לא יכולה להתייחס לכול, כי זה דברים שלא על הכול אפשר לדבר

ישראל אייכלר: אנחנו מדברים רק על דברים שאפשר להתייחס אליהם בפומבי

יעל גרמן: אז  המאמץ הראשוני זה החזרת היקירים - הבנים והבנות – הביתה

יעל גרמן:  אז אני לגבי המאמצים שנעשים באזור הזה, אני מטבע הדברים לא יכולה להתייחס, אז אני אתייחס לדברים שאני כן יכולה

יעל גרמן:       המאמץ הנוסף והעיקרי שלנו הוא מול המשפחות

יעל גרמן:  למיטב הבנתי, הגענו לכולם עם קצינים מלווים ואנשי מקצוע ועם כל המענים הנדרשים

יעל גרמן:  יכול להיות שיש כאלה שטרם הגיעו אליהם אבל ככל שאנחנו מבינים שיש כאלה, ישר מישהו חובר אליהם, מבינים את כל הצרכים - הן הפסיכולוגיים, הן האישיים, הן ברמת הציוד, הן ברמת מה שניתן לסייע

יעל גרמן:  ויש קצין מלווה על בסיס יומי

יעל גרמן:  אני יודעת שלא תמיד קל, למשל מיכל לא תמיד קל לה לדבר עם האנשים האלה

יעל גרמן:  אז יש גם את אנטון שאיתו הם בקשר

יעל גרמן:  ולא תמיד פשוט גם להגיע אל האנשים, לא תמיד הם רוצים ומעוניינים וזה מובן

יעל גרמן:       אנחנו מנסים להגיע לכולם, לתת את כל המענה, פתחנו חמ"ל על בסיס, אני מניחה שחברי הכנסת מכירים - - - לא, אני אגיד תכף על 105, אבל אנחנו פתחנו חמ"ל שנקרא 'מהלב', הוא על בסיס מפקדת אלון של הקורונה בפיקוד העורף

יעל גרמן:  יחד הרמנו שם את כל האופרציה שמאפשרת לקלוט את המידע

יעל גרמן:  יושבים איתנו נציגי כל משרדי הממשלה, אנחנו נותנים מענה מיידי לכל הצרכים, בכל התחומים - משרד בריאות, משרד משפטים, משרד רווחה, משרד האוצר, מס רכוש - כל מה שניתן, שמגיע, גם מהקצינים המלווים וגם ממי שמגיעים אלינו ל'קול סנטר', אנחנו מטפלים ונותנים מענה מיידי בקווים קצרים

יעל גרמן:  ועל זה ניתן לציין לשבח את כל משרדי הממשלה שנרתמו בן-לילה לאירוע הזה וזה נושא שמטופל

יעל גרמן:       אם בכל זאת דברים נופלים בין הכיסאות - ומגיעים אלינו מקרים שלצערי נופלים בין הכיסאות - אנחנו מיד מטפלים ונותנים את המענה המיידי

יעל גרמן:  אנחנו גם מגיעים למלונות ומנסים להגיע לכל משפחות החטופים והנעדרים

יעל גרמן:       אנחנו נתקלים גם בהמון בעיות של משפחות שיקיריהן נרצחו או שכל ביתם הושמד, ואנחנו מנסים גם פה להעביר את זה לכל גורמי המדינה שמטפלים, אבל מטבע הדברים מגיעות אלינו גם המון פניות כאלו

ישראל אייכלר: אנחנו מבקשים שכל מה שתגבשו, כל הפניות האלו, תעבירו אלינו

ישראל אייכלר:  לא משנה באיזה שלב זה, נדבר אחר כך אם זה בהסכם ואם זה בחוק, שנוכל להכניס את כל הצרכים

יעל גרמן: כמובן

יעל גרמן:  כבר להסכם שאתמול אישרנו יש לי מאתמול בערב עוד כמה דברים שאני חושבת שאפשר להכניס ואנחנו מדברים עם מטה המשפחות על בסיס שעתי עם כל מיני נציגים ממטה המשפחות בכל התחומים

יעל גרמן:  אנחנו גם ניזונים מהם כי בסוף הם גם המשפחות, מעבר למשפחות הפרטיות שאנחנו באים איתן במגע

יעל גרמן:       אנחנו חושבים שההתאגדות הזאת היא מבורכת והיא רק תורמת ועוזרת לנו ואנחנו במאמץ משותף איתם חשוב לציין

ישראל אייכלר: תודה רבה

ישראל אייכלר:  אני רוצה עכשיו את כבוד השר, שר העבודה

ישראל אייכלר:  הייתי צריך להתחיל איתך אבל כיוון שהנושא שלנו זה המשפחות, פתחנו איתן

יואב בן צור: אדוני היושב ראש, חבריי חברי הכנסת, משפחות, עורכי דין וכל מי שעוסקים בצורכי ציבור באמונה - הקדוש ברוך הוא ישלם שכרם

יואב בן צור:       אין שום סכום ושום פיצוי שיכול להיות פיצוי על מצבכם

יואב בן צור:  ליבנו אתכם

יואב בן צור:  ממשלת ישראל תעשה הכול כדי להחזיר את החטופים בריאים ושלמים הביתה

יואב בן צור:  אנחנו נעשה הכול כדי שתראו את יקיריכם שבים אליכם 

יואב בן צור:       אנחנו כאן כדי לסייע ולכן חיפשנו את הדרך המהירה ביותר שיש כדי להתחיל לתת לכם משהו

יואב בן צור:  לא שזה מנחם, לא שזה מרפא, אבל זה בא לסייע ועזרה, גדולה ככל שתהיה, אינה פיצוי למצב

יואב בן צור:  דעו שליבנו איתכם

יואב בן צור:  ביקרתי בעוטף באופן אישי, ראיתי את ההרס, ראיתי את האובדן, שמעתי את הסיפורים ואת החוויות של האנשים, ושנתי נודדת בלילה

יואב בן צור:  אני מצליח לישון אולי שעה-שעתיים ביממה

יואב בן צור:  מרוב הצער והכאב שיש לנו

יואב בן צור:           במסגרת הביטוח הלאומי אנחנו באים מתוך רצון לעזור, מתוך רצון לסייע ולכן מצאנו את הדרך המהירה והנכונה ביותר

יואב בן צור:  נכון שצריך לעשות השלמות, מי שלא עושה לא טועה

יואב בן צור:  אנחנו לא טועים, אולי אנחנו לא עושים מספיק

יואב בן צור:  אבל היה כאוס במדינה מבחינת זאת שלא היה שום חוק לנושא חטופים, כי מעולם, מאז קום המדינה, לא חווינו כמות כזו של חטופים ושבויים

יואב בן צור:  לא חווינו דבר כזה ועכשיו זה בא עלינו כרעם ביום בהיר

יואב בן צור:  כפו שאמר רז, היה פה חייל, שם חייל, עוד אחד שעבר את הגבול

יואב בן צור:  ואולי לא היה צורך בחקיקה כזו ובוודאי שהמצב הטוב ביותר שתהיה חקיקה מסודרת לנושא הזה שתקבע את הכללים ותיתן את כל המנעד הרחב שצריך לתת לאותן משפחות

יואב בן צור:       אבל כרגע במציאות הנוכחית, עשינו את המירב שאפשר לעשות במהירות המתבקשת, בשיתוף עם משרד הביטחון, בשיתוף עם משרד האוצר, כדי לתת את המענה המהיר ביותר

יואב בן צור:  לא יהיה נכון לדחות את אישור ההסכם היום

יואב בן צור:       כל הסכם מעצם מהותו חסר ביחס לחקיקה

יואב בן צור:  החקיקה היא הדבר הטוב ביותר

יואב בן צור:  בחקיקה ננסה להכניס את המירב ואת המרחב הגדול ביותר שיכול להיות אבל כל דבר שנעשה עכשיו ושנשנה כרגע חשוב

יואב בן צור:  אולם מסוכן לדחות את העשייה

יואב בן צור:  יש אמרה תלמודית שאומרת ש"כיוון דאידחי, אידחי"

יואב בן צור:  אם דוחים משהו אז לאחר מכן מסובך יותר להמשיך אותו

יואב בן צור:       אני סובר שעלינו להעביר את זה היום כדי שנוכל לתת מענה מיידי

יואב בן צור:  ורק כדי לסבר את אוזניכם בסכומים רגע - עבור כל חטוף או נעדר יקבלו 10,000 ₪, מענק ראשון

יואב בן צור:  אחר כך יקבלו קצבה שוטפת של כ-11,000 ₪ לאלמנה וכ-9,000 ₪ להורים שכולים

יואב בן צור:  בנוסף כ-10% תוספת עבור כל קטין שהתייתם - - -     

דובר: כבוד השר אנחנו לא מדברים על משפחות שכולות

יואב בן צור: לא, משפחות של נעדרים וחטופים

יואב בן צור:  כן, טעות כתיב שלי

יואב בן צור:  בסדר

יואב בן צור:       לכן רבותיי אני מוכן להיות ער לכל תוספת ולכל רעיון

יואב בן צור:  כמו שאמרה ראשת המטה של גל, אנחנו נהיה מוכנים תוך כדי הליכה לפתוח את זה

יואב בן צור:  אנחנו נמצאים במצב שאנחנו מגויסים למשימה בלב חפץ ונפש רחבה בגלל הנסיבות הנוראיות

יואב בן צור:  לא נאפשר דחייה נוספת

יואב בן צור:  אנחנו נשב ונחליט על התיקונים שיש לעשות להסכם, נתייצב פה במהירות שיא ונתקן אותו מיד

רז נזרי: אפשר שאלה  אדוני השר?     

יואב בן צור: כן

רז נזרי: אני מבין את מה שאמרת, "כיוון דאידחי, אידחי"

רז נזרי:  אבל אתה בוודאי מכיר גם את האמרה התלמודית "שבשתא כיוון דעל על"

רז נזרי:  כלומר שאם משהו עקום בהתחלה הוא עלול כבר להישאר עקום - - -  הרי, השר אומר, 'בואו תיישרו את זה עכשיו', נגיד שבסדר

רז נזרי:  האם אנחנו יכולים לקבוע, כמובן בהנחיית השר והביטוח לאומי, שעוד יומיים יהיה דיון?     

יואב בן צור: כן

יואב בן צור:  התשובה היא כן

ישראל אייכלר: הוועדה מוכנה כל שעה ביום ובלילה

יואב בן צור: רז, התשובה היא כן

יואב בן צור:  עוד יומיים נעשה תיקון אם צריך

רז נזרי: לא 'אם צריך', אני רוצה שתבינו מה סדר העדיפויות - - -     

נעם דן: רגע, רגע, בבקשה, בואו תקשיבו

נעם דן:       אנחנו, משפחות החטופים והנעדרים עבדנו על זה נורא קשה

נעם דן:  יש כאן המון באגים, אנחנו מאוד מוקירי תודה על ההיתכנות הזאת שלכם וההתכווננות אלינו

נעם דן:  אני מבקשת שתקשיבו

נעם דן:  אנחנו מהבוקר עמלים על הדבר הזה, אפילו לשמוע את המספרים האלה בקשר לאנשים שאנחנו לא יודעים אם הם חיים או אם הם מתים, זו חוויה שהיא חותכת בנפש ובבשר

נעם דן:  בבקשה, תנו לרז רגע לסיים להגיד מה שיש לו לומר

נעם דן:  יש באגים קריטיים

נעם דן:  אנחנו מאוד מפחדים שבעוד יומיים אתם תגידו, 'לא, מה פתאום, לזה? לזה לא ייתכן'

נעם דן:  אנחנו מפחדים

יואב בן צור: אני עוד לא אמרתי שנגיד כן

יואב בן צור:  אני אמרתי שנדון על כל הדברים האלה

נעם דן: אז בדיוק בגלל זה אני מבקשת שנסיים לרגע לאפשר למי שעובר איתנו את זה

יואב בן צור: אני מוכן לשמוע בבקשה

ישראל אייכלר: אבל רז, לפני שתמשיך אני רוצה להמשיך את הדיון

ישראל אייכלר:  אנחנו לא נאשר לפני שתגיד את דבריך

ישראל אייכלר:   כפי שנאמר לאליעזר, עבד אברהם, 'עד אשר תגיד את דבריך'?      אז יש לנו כאן את אופיר כץ, יושב ראש הקואליציה, והוא עושה ימים כלילות כדי ליצור לא רק הסכם זמני חוסם עורקים, אלא באמת חקיקה

ישראל אייכלר:  לא ממשלתית שתיקח 75 ימים, אלא חקיקה פרלמנטרית של כל חברי הכנסת

ישראל אייכלר:  השבוע ב"ה אנחנו רוצים, אני חושש להגיד 'לסיים את זה', אבל זו המטרה

ישראל אייכלר:       אופיר אני רוצה את התייחסותך לעניין הזה

ישראל אייכלר:  מה התוכנית שלך לגבי החקיקה?     

אופיר כץ: רגע, לפני כן, אני רוצה לפני הכול להתנצל בפניכם, משפחות הנעדרים, להתנצל פעמיים

אופיר כץ:  גם על המצב שאליו נקלעתם, וגם על שנאלצתם לבוא הנה ולהסביר ולדרוש את מה שצריך היה להיות לנו מובן מאליו - לאפשר לכם ולהעניק לכם את כל השקט האפשרי מהבחינה הזו

אופיר כץ:       עכשיו רז, אני מבין מה אתה אומר ואנחנו באמת, כמו שאמר היושב ראש שדוחף את העניין הזה, אנחנו רוצים לעשות את זה בחקיקה ולא במשהו אחר

אופיר כץ:  אני ראיתי היום את ההחלטה של הממשלה, ראיתי שם מספרים שקצת הציקו לי

אופיר כץ:  ולכן אני חושב שאנחנו כן צריכים ללכת לחקיקה פרטית

אופיר כץ:  כשמדברים שם על 45 ימים תסקיר ועוד 75 ימים

אופיר כץ:  פה אני מסכים איתך, עם דבר כזה אני לא מוכן זה עוד חודשיים לך תחפש כמו שאומרים

אופיר כץ:       יש הצעת חוק מוכנה שמוביל אותה יושב ראש הוועדה, חתמו עליה 83 חברי כנסת, יש נוסח מוצע, נאמר פה גם על ידי הממשלה כרגע, כי בהתחלה כשפנינו ביום שישי בשיחות אמרו לי שבכלל לא צריך חקיקה שההסכם הזה מספיק, ואז כולם הבינו שבסוף חקיקה כן צריכה להיות בשביל לכסות הכול ונשב פה ולא נצא מפה עד שנקבל את הרשימה ונבין את כל החוסרים והדברים הנצרכים

אופיר כץ:       כי גם החוק - זה שהיום רוצים להשוות אותו לחוק החיילים - בעצם לא נותן מענה למציאות החדשה שיש לנו פה היום

אופיר כץ:  לכן לסוגיה אם צריך חוק או לא צריך חוק - נועה, נכון? - כולנו מבינים ומסכימים שחוק צריך

אופיר כץ:  יפה

ישראל אייכלר: גם היועצת המשפטית של הכנסת דרשה, חד-משמעית, שזה יהיה חוק ולא איזה הסכם שהיום מישהו מסכים, מחר הוא לא מסכים

אופיר כץ: עכשיו, מי נמצא פה מהממשלה? יש פה מהאוצר, מהביטחון? האוצר

אופיר כץ:  כי אני עדיין לא קיבלתי את התשובה לגבי התמיכה בחוק

אופיר כץ:       ביקשתי שביום שני, מחר, אנחנו מקבלים PAY להצעת החוק

אופיר כץ:  ולאחר מכן ביקשתי שתיערך ועדת שרים לחקיקה שתאשר את החוק

ישראל אייכלר: כבר מחר?     

אופיר כץ: כבר מחר

אופיר כץ:  ואז אנחנו בעצם נוכל – רז, אתה מכיר - להתחיל את התהליך

רז נזרי: אבל כדאי שבהחלטת ועדת השרים ייאמר במפורש שעוד יהיו תיקונים

אופיר כץ: לא, אנחנו לא צריכים את ועדת השרים לתקן

אופיר כץ:  אנחנו חברי הכנסת, אנחנו יכולים לתקן לבד

ישראל אייכלר: אתה יודע שאפשר גם בטרומי, גם בראשונה, גם בשנייה עד לפני השנייה והשלישית

אופיר כץ: החוקים שמגיעים בוועדת שרים לא יוצאים אותו דבר אחרי שהם יוצאים מהוועדות

אופיר כץ:  ולכן אני רוצה להבין, כי באמת אני, כיו"ר קואליציה, אף פעם לא הלכתי כמובן נגד עמדת ועדת שרים לחקיקה

אופיר כץ:  תמיד זה היה ביחד

אופיר כץ:       אבל במקרה הזה אני לא רואה שום סיבה

אופיר כץ:  אם כולם מסכימים שיש חוק ויש הצעת חוק פרטית -  למה לחכות לממשלתית, שתיקח חודש וחודשיים? לכן אנחנו מתכוונים להעביר את החוק הזה מחר, אני מחכה עדיין לתשובה ממשרד האוצר, אני מקווה שלא יהיה עם זה בעיה כי עדיין לא החזרתם לי תשובה

אליהו (אלי) רביבו: כולנו מגבים אותך, אדוני יושב ראש הקואליציה

אופיר כץ: תודה

אופיר כץ:  החוק הזה צריך לעבור וצריך לעבור במהרה

אופיר כץ:  הם לא צריכים להתעסק עכשיו בדברים, מבחינתי זה דברים שאתם לא צריכים להתעסק איתם בכלל

אופיר כץ:  אנחנו צריכים להעניק למשפחות את השקט הזה ואני מבקש את התמיכה של האוצר בשביל שאני לא אעשה דברים שלא עשיתי עד היום וברגע שנקבל את האישור מחר

אופיר כץ:  כי שמעתי אומרים 'מה, להעביר את החוק הזה ביומיים?' זה לא יומיים של שעה דיון או שעתיים דיון

אופיר כץ:  אנחנו נשב פה ולא נצא מפה עד שאנחנו נסיים ונענה על הצרכים של המשפחות האלה

אליהו דלל: אופיר יש לך את מלוא הגיבוי מחברי הכנסת

אליהו דלל:  אם לא נקבל התייחסות של משרד האוצר אז אני אומר לך, בשם כל חברי הכנסת שנמצאים פה - ואני יכול לדבר בשם כולם – כולם יתמכו בזה ונקדם את זה

ישראל אייכלר: תודה רבה

ישראל אייכלר:      דניאל פדון, רכז רווחה באגף התקציבים

ישראל אייכלר:  בבקשה, לשאלות ששאל יושב ראש הקואליציה

דניאל פרידמן: אני אגיד, מן הסתם אני לא מוסמך לדבר בשם ועדת שרים לחקיקה, אנחנו לא - - -     

אופיר כץ: לא, אתם נותנים את העמדה שלכם לוועדת שרים לחקיקה

דניאל פרידמן: שנייה, לא קיבלנו להתייחסות את ההצעה שאתה מדבר עליה - - -     

אופיר כץ: לא קיבלתם כי אין לה עדיין PAY, אבל אתם יודעים שהיא הולכת להגיע

דניאל פרידמן: המשפט הבא שהתכוונתי להגיד זה שבכל מקרה הממשלה החליטה, כפי שאמר פה שר העבודה, היא רוצה לקדם חקיקה

דניאל פרידמן:  ולכן באופן עקרוני אני לא רואה איזו מניעה, בין אם זה בפרטי בין אם זה ממשלתי

ישראל אייכלר: אז אם האוצר יסכים אני לא רואה שום מגבלה

דוברת: הוא חייב להסכים

דוברת:  מה זה אם יסכים

דוברת:  איזו שאלה, 'אם'

אופיר כץ: לא, אז מחר בעצם העמדה לוועדת שרים וחקיקה תהיה שאתם תומכים בחקיקה הפרטית של 83 חברי כנסת?     

דניאל פרידמן: אני לא יכול להתחייב לפני שראיתי את ההצעה, אבל ברגע שאני אראה את ההצעה, אתייחס בהקדם האפשרי

ישראל אייכלר: המנכ"לית של הביטוח הלאומי, שעשתה המון-המון שעות לעניין הזה, הגברת ירונה שלום

ישראל אייכלר:  בבקשה

ירונה שלום: תודה

ירונה שלום:  ראשית כל אני נורא מצטערת ואני באמת חושבת שבעדיפות הראשונה זה קודם כל לראות מה אפשר לעשות כדי להחזיר את האהובים שלכם הביתה בכל דרך אפשרית וזה הדבר הראשון

ירונה שלום:       אבל כדי לאפשר לכם להתמודד ביום-יום, ניסינו לעשות משהו מאוד מהיר שייתן מענה ונתחיל להריץ

ירונה שלום:  אנחנו בעצם כבר מוכנים להתחיל לשלם לכם את המענק ואנחנו חייבים להריץ את זה כי אנחנו בעצם בונים על זה שהיום ייצא כבר למשפחות של החטופים המענק

ירונה שלום:  נעדרים עדיין אין לנו, לצערי, את כל השמות ואני מקווה שאנחנו נקבל אותם בקרוב

רז נזרי: ממי אתם אמורים לקבל אותם? כי את זה אני שומע פעם ראשונה עכשיו

רז נזרי:  כי לנו כל פעם נאמר שזה החטופים והנעדרים ביחד, ממי אתם אמורים לקבל נתונים של הנעדרים?     

יעל גרמן: ירונה, זאת לא תהיה הבעיה, בסדר?     

ירונה שלום: בסדר

ירונה שלום:  ואני חושבת שמאוד נכון לאשר את זה היום כי חייבים להתחיל לרוץ עם זה - - -     

ישראל אייכלר: כמה שעות אחרי שנאשר את זה את מזרימה את הכסף?     

ירונה שלום: אני כבר מוכנה

ירונה שלום:  עם החטופים

ישראל אייכלר: מחר הם יקבלו את זה?     

ירונה שלום: הם יקבלו את זה מחר

ירונה שלום:  כן

ירונה שלום:  ואנחנו רוצים להתחיל עם מעטפת ליווי מסודרת של כל מה שאפשר לתת במסגרת החוק

ירונה שלום:  עכשיו יכול להיות שאתם ראיתם איזשהן לקונות בחוק, אז צריך לשבת - - - סליחה, בהסכם- - -     

רז נזרי: לא, אני רוצה רגע להסביר, ברשותך, גם לחבר הכנסת כץ וגם לך

רז נזרי:       כשאתם אומרים 'לקונה', יש פרטים כאלה ואחרים שנדבר עליהם, נאיר אותם באמצעות לשכת עורכי הדין המומחים

רז נזרי:  אבל יש תפיסה בסיסית שאני מבקש שתבינו, וזה לא 'לקונה', זה לא פרט כזה או אחר, זה נקודת בסיסית, המערכת צריכה לדעתי שייפול האסימון, גם לאנשי האוצר וגם לכול

רז נזרי:       אנחנו לא עוסקים פה באירוע של משפחות שכולות

רז נזרי:  כפי שאמרתי בתחילת דבריי, כאשר יש משפחה שכולה - לא עלינו – נורא ככל שלא יהיה זה נגמר, וממשיכים כך או אחרת

רז נזרי:       אנחנו עוסקים פה באירוע שכבר נמשך שבועיים וחצי, אנחנו לא יודעים כמה זמן הוא יימשך

רז נזרי:  אם אדם לא עובד, הוא כבר לא עובד שבועיים וחצי ואולי זה יימשך

רז נזרי:  אם הבחור בן 35, והזכרת אדוני השר, שהילדים יקבלו - זה בסדר, אבל אם הילדים היום הם  אנשים בני 40 ו-50, שיש להם סבתא בשבי והם לא עובדים כי הם צריכים לטפל בזה

רז נזרי:  ולכל אלה החוק הקיים לא נותן את מענה

רז נזרי:       אם לא ההסכם הקיים, אז ישנן שתי אפשרויות - או במסגרת חוק חדש, אני לא יודע כמה זמן זה ייקח, אבל אפשר גם חלק מהדברים במסגרת ההסכם לעדכן

רז נזרי:  אז השר אמר וגם יושב הראש הוועדה אמר, 'אל דאגה, תקבלו היום את ההסכם'

רז נזרי:  בסדר, נגיד עוד יומיים-שלושה

רז נזרי:  חוץ מהדבר הזה יש תהליכים של PAY ואישור ועדת שרים, אני יודע, חבר הכנסת כץ - - -      אבל אנחנו מבקשים, כלומר זו הבקשה של המשפחות, אדוני השר, אני מקבל על דעת עצמי אפילו בלי לשאול את הזה, כי אני עם שיקול הדעת שלי, זאת אומרת, ההסכם נגיד יאשרו עכשיו כדי שיעבור משהו לתוך הדברים האלה

רז נזרי:  אבל אנחנו לא רוצים שהשלב הבא יהיה בחוק, כי עם כל הרצון הטוב- - -     

יואב בן צור: רז עם כל הכבוד רק הבוקר הגיעה למשרד המשפטים הבקשה שלכם

יואב בן צור:  לפני כן לא שמענו עליה

גלעד קריב: אבל השר בן צור בסך הכול מבקשים פה עוד שלב

גלעד קריב:  שלא יהיה הסכם בחוק - - -     

יואב בן צור: אין בעיה תעבירו לנו את הבקשה נטפל בזה

רז נזרי: שנייה לא, לא 'תעבירו', אני רוצה להגיד משהו

רז נזרי:  אני לא רוצה להתחיל אפילו מנגינה של שיח לעומתי

רז נזרי:  האמן לי אני יודע לנהל שיח כזה, אנחנו בוגרים בכך לגמרי, זה השיח של כולם

רז נזרי:       מה שאתם עושים, ביקשת שנאשר, אני מוכן כנציג פה, שום דבר לא רשמי הכול בהתנדבות, לקבל- - - תאשרו את זה ככה עכשיו

רז נזרי:  אני מבקש, בשם המשפחות אנחנו מבקשים שלא לחכות לחוק

רז נזרי:  העבודה על החוק תיעשה

רז נזרי:  אנחנו מבקשים שביומיים הקרובים ייעשה שיח לגבי תיקון ההסכם – איתנו, עם נציגים של לשכת עורכי הדין שבקיאים בדבר הזה - - -     

יואב בן צור: רז, הדיבורים מיותרים, חד-משמעית, אנחנו נקיים את הדיונים מיד כשתביאו את הנייר

ירונה שלום: רז ההסכם הופך לחוק בהמשך להוראה בחוק?     

רז נזרי: לא זה לא קשור

רז נזרי:  יש הסכם

רז נזרי:  ואין קשר לחוק - - -      

יואב בן צור: רבותיי, סליחה

יואב בן צור:  יש פה חקיקה שנעשתה ביוזמת היושב ראש ועוד הרבה חברי כנסת

יואב בן צור:  אנחנו מברכים עליה, היא מחויבת המציאות

יואב בן צור:  אנחנו באנו בתפר הזמן עד לאישור החקיקה, לתת מיידית מענה

יואב בן צור:  זה הרצון שלנו

יואב בן צור:       אם רז חושש שהחקיקה הזאת תיקח זמן, אני מקבל

יואב בן צור:  תנו לנו את הדברים, נתכנס מיד, נטפל בזה ונתייעץ עם כל מי שצריך להתייעץ

יואב בן צור:  מצידי לתקן את ההסכם מיידית

יואב בן צור:  נביא אותו עוד יום, לכל היותר עוד יומיים, לוועדה

רז נזרי: תודה אדוני השר

ישראל אייכלר: אני רוצה בבקשה לתת לחברי הכנסת את זכות הדיבור, אבל אני מבקש דקה

ישראל אייכלר:  ראשונה רשומה, לפי הסדר אנחנו נלך, דבי ביטון בבקשה, תושבת שדרות

שלומי מור: אדוני, רק לפני חברי הכנסת, אני יכול להסביר מה המעטפת שהולך ההסכם לתת החל מהיום?     

ישראל אייכלר: אתה היועץ המשפטי של ביטוח לאומי?      

שלומי מור: אני המשנה

ישראל אייכלר: אז ברשות חברי הכנסת

שלומי מור: תודה אדוני

שלומי מור:  שלומי מור, המשנה ליועץ המשפטי הביטוח הלאומי

שלומי מור:       מעבר לסכומים שדובר עליהם לכשיאושר ההסכם הזה הוא יאפשר לנו לתת מעטפת שתמצא מענים, ודאי לא לכול, אבל מענים בהמון מישורים

שלומי מור:       כל מי שצריך סיוע בדיור בגלל המצב - יקבל את זה

שלומי מור:  כל מי שצריך סיוע בניידות, ברכב, בהוצאות - יקבל את זה

שלומי מור:  כל מי שצריך שמרטפית - יקבל את זה

שלומי מור:  כל מי שצריך סיוע עכשיו, בעזרה בבית - יקבל את זה

שלומי מור:  כל מי שיש לו הוצאות של טיסות וכדומה - יקבל את זה

שלומי מור:  כל מי שזקוק לטיפול נפשי - יקבל את זה

שלומי מור:  כל מי שצריך הוצאות רפואיות - יקבל את זה

שלומי מור:  כל דקה שאנחנו ממתינים ולא נעביר את ההסכם הזה, יקשה עלינו לתת את המענה

שלומי מור:  ודאי שהוא לא מושלם אבל הוא יאפשר לנו, החל מהיום בצוהריים, החל ממחר בבוקר, להזרים לאנשים האלה כל סיוע אפשרי שאנחנו יכולים לתת להם

שלומי מור:       בוודאי שיש מה לשפר אבל חבל שהמצוין יהיה האויב של הטוב מאוד

גלעד קריב: שלומי, אתה צודק לחלוטין, רק דבר אחד, עורך הדין נזרי לא דיבר על שיפור ההסכם, הוא דיבר על דבר אחר, שההגדרה 'כל מי' היא לא נכונה בסיטואציה של הנעדרים והחטופים

גלעד קריב:  גם ילדים בני 30 של סבתא שנחטפה צריכים את המענה הזה

גלעד קריב:       ולכן לא מדובר כרגע על שיפור ההסכם

גלעד קריב:  מדובר על תיקון ההסכם כך שהוא באמת יחול על כל מי שצריך לקבל

ישראל אייכלר: רבותיי, אני רוצה לחזור לסדר הדברים

ישראל אייכלר:       שלומי אתה סיימת? אז לא להפריע לשלומי

ישראל אייכלר:  בבקשה תשלים

שלומי מור: אנחנו נשאלים לגבי מי שההסכם לא חל עליו

שלומי מור:  אז ראשית, ודאי שצריך לתקן את החוק אבל כבר עכשיו יש לנו דרכים לסייע, יש ועדת למד, דברים חריגים יגיעו לשם

שלומי מור:  כל פרשנות שנוכל לתת - הרי גם בהסכם כתוב "בשינויים המחויבים" - כל מה שהביטוח הלאומי יוכל לפרש לקולא, יפרש לקולא

שלומי מור:  להעביר לוועדת למד, יעביר לוועדת למד

שלומי מור:  זה שבסופו של דבר צריך להסדיר דברים פרטניים בחוק, יופי, אבל מחר נוכל לעשות את המירב בגבולות שכרגע דיברתי עליהם

יואב בן צור: אגב גם בהסכם כתוב שזה עד חקיקת קבע

ישראל אייכלר: כן, חברת הכנסת דבי ביטון

דבורה ביטון: כבוד היושב ראש, כבוד השר, משפחות יקרות

דבורה ביטון:       כבר נאמר ששום פיצוי, בטח ובטח בימים אלה, לא יחפה על כאבכם ולא ייתן מנוח לנפשכם

דבורה ביטון:  לי באופן אישי לא נותר אלא לחזק אתכם, להתפלל יחד איתכם, כמו שכל עם ישראל עושים, להשבת היקרים לכם ולכל המשפחות

דבורה ביטון:  שישובו בשלום הביתה זה הפיצוי המלא והאמיתי שאנחנו מייחלים לו

דבורה ביטון:       עם זאת אני חושבת שכבוד השר, עמדתו היא נכונה

דבורה ביטון:  כדאי מאוד לאשר אבל כחברת הוועדה מאוד-מאוד חשוב לי, אדוני היושב ראש, שייקבעו התאריכים

דבורה ביטון:  כבר יודעים עוד יומיים, אז עוד יומיים

דבורה ביטון:  אנחנו יודעים, יש לנו תאריך ולוח זמנים של הוועדה

דבורה ביטון:       לא פעם אנחנו אומרים עוד יומיים ופתאום יש משהו יותר דחוף

דבורה ביטון:  מאוד חשוב לי שההגדרות והשינויים שמתבקשים בסיטואציה ובמציאות שאנחנו לא מכירים זה משהו חדש למדינת ישראל, אבל אנחנו צריכים לתת את התשובות האלה

דבורה ביטון:       אני סומכת על אדוני כי אני מכירה אותו ואני יודעת שכשהוא מתחייב, הוא מתחייב

דבורה ביטון:  לכן אני מאוד מבקשת שכבר היום אפילו נקבע לו"ז מתאים

דבורה ביטון:  תודה

ישראל אייכלר: להיום לקבוע לו"ז אני לא יודע כי אני לא יודע זה

דבורה ביטון: אתם אומרים שעוד יומיים נשב? אז עוד יומיים - - -       

ישראל אייכלר: בעוד יומיים זה לא היום

ישראל אייכלר:  כן אז אנחנו נדבר על זה

ישראל אייכלר:       חברת הכנסת עטייה, בבקשה

חוה אתי עטייה: תודה רבה אדוני היושב ראש

חוה אתי עטייה:       ליבנו איתכם

חוה אתי עטייה:  כולנו כואבים את כאבכם

חוה אתי עטייה:  עברתם אירוע מאוד-מאוד קשה

חוה אתי עטייה:  אני וחברי וגם הרבה חברי כנסת מבקרים משפחות של נעדרים אני ביקרתי משפחה במיתר וזה מאוד קשה, אני מצטרפת לדברים שאמר השר, חברי הכנסת, הנציגים של הביטוח הלאומי

חוה אתי עטייה:       אנחנו נאשר במיידי את ההסכם ותוך כדי תנועה, לכשיעלו, יתעוררו בעיות - אנחנו נתמודד איתן, נקיים ועדת חריגים

חוה אתי עטייה:       ואדוני היושב ראש, אני גם רוצה לבקש ממך עוד בקשה, אנחנו מבקרים אצל מפונים, מקרים מאוד קשים

חוה אתי עטייה:  מדובר במפונים שלא פונו על ידי צה"ל ולא על ידי הממשלה ויש הרבם מקרים קשים, חד-הוריות, מקבלי הבטחת הכנסה, קשישים, הורים, אני יודעת שזה לא הדיון אני רק רוצה בבקשה, מנהלת הוועדה הציעה שאני אפנה בפנייה ונקיים דיון

ישראל אייכלר: סיור

חוה אתי עטייה: דיון בסוגיה הזאת

חוה אתי עטייה:  זו סוגיה מאוד כואבת הם אנשי רווחה ויש שם אנשים שירדו מנכסיהם, הם לא מתפנים מהמלון, מקרים מאוד כואבים

ישראל אייכלר: אנחו נדון בזה ואנחנו נעשה אולי גם סיור במקום כזה

ישראל אייכלר:       חברת הכנסת צגה מלקו

צגה מלקו: אדוני היושב ראש,  כבוד השר, משפחות

צגה מלקו:  ליבי איתכם

צגה מלקו:  פשוט נפל עלינו שבר

צגה מלקו:       הדבר הראשון שמתבקש הוא כמה שיותר מהר להביא לפה את יקיריכם ולא תזדקקו לבוא לפה

צגה מלקו:  אני מצטרפת למה שיושב ראש הקואליציה חבר כנסת כץ אמר, אנחנו באמת צריכים לבקש סליחה, אתם לא צריכים להגיע לפה

צגה מלקו:  אנחנו היינו צריכים למנוע את זה

דוברת: תביאו לי את הילדים, את המשפחות שלנו הביתה

צגה מלקו: בדיוק

צגה מלקו:  קודם כל נכון זה מה שהכי מתבקש

צגה מלקו:       אבל עם זאת, את הסיוע המתגבש יש להמשיך כמה שיותר מהר

צגה מלקו:  כי אדוני השר, כפי שאמרת, נכון, נתחיל את זה היום, במדינת ישראל אם לא עושים היום, מתחילים לדחות ואנחנו לא יודעים גם מה יבוא

צגה מלקו:  לכן כמה שיותר מהר

צגה מלקו:       במקביל גם להרחיב

צגה מלקו:  כדי שכמה שיותר אנשים ייכנסו לזה, לכן להרחיב, מה עם אחים, מה עם הנכדים, סבתא נחטפה והם לא יכולים לעבוד, קצת להרחיב אותו וזה מאוד יעזור בימים הקשים

צגה מלקו:  גם אם לא ינחם אותם אבל אולי יקל עליהם במעט

צגה מלקו:  לא לצמצם למשפחה גרעינית בלבד, להרחיב אותו, יש משפחות באמת שבלי עזרה של דודים, דודות ואחיינים וכדומה - הם לא יכולים

צגה מלקו:       לכן להתחשב בזה ולהרחיב ככל האפשר זה מה שאני מציעה

ישראל אייכלר: תודה

ישראל אייכלר:  חבר הכנסת אלי דלל בבקשה

אליהו דלל: תודה אדוני היו"ר, כבוד השר, תודה שבאת

אליהו דלל:      אני מסתכל למשפחות החטופים והנעדרים בעיניים ואני אומר לכם, אנחנו אחראים

אליהו דלל:  אנחנו לא נשאיר אתכם לבד, אתם לא תהיו לבד

אליהו דלל:  שלי, נועם, מיכל, אנטון - אתם לא תהיו לבד, אין לנו דבר לנחם אתכם ולהקל מצערכם

אליהו דלל:       הייתי בשבוע שעבר אצל אב משפחה שאשתו חטופה ונמצאת בעזה עם שתי בנות

אליהו דלל:  משפחת אשר, יוני אשר

אליהו דלל:  ישבתי שם שעה ארוכה, הסתכלתי על התמונות, זה פשוט בלתי אפשרי לחשוב שהבנות האלה - בנות שלוש ושש - נמצאות בעזה

אליהו דלל:  זה פשוט דבר שלא ייאמן

אליהו דלל:       לכן אנחנו חברי הכנסת נעשה הכול, ואנחנו גם אחראים לכך

אליהו דלל:  נביא את החטופים והנעדרים ואין ספק שצריך לסייע בנושא הנפשי והכלכלי

אליהו דלל:  אני מכיר את ירונה מהביטוח הלאומי, ירונה פה, וכל מי שנמצא מהביטוח הלאומי עושים עבודת קודש ואני מכיר את המערכת הזאת של הביטוח הלאומי והם יעזרו ככל שניתן

אליהו דלל:  אנחנו ניתן לכם את הכלים וגם השר וגם הוועדה

אליהו דלל:  אומנם נזרי לא נמצא פה אבל הוא יכול לפנות לחברי הוועדה

ישראל אייכלר: לא הוא יצא להתייעצות

אליהו דלל: אז גם בסדר, אבל אני מניח, אני מכיר את יושב-ראש הוועדה, כל בקשה וכל כינוס של הוועדה אפשר לעשות תוך 24 שעות וללא בעיה

אליהו דלל:       נקבל פה החלטות לטובת העניין ונקווה שיהיו לנו בשורות טובות ושהילדים והנעדרים והחטופים יחזרו בשלום

ישראל אייכלר: תודה רבה

ישראל אייכלר:      חבר הכנסת גלעד קריב

גלעד קריב: תודה אדוני היושב ראש

גלעד קריב:  אני כמובן מצטרף לכל הדברים אבל אני חושב שבאמת בשעה הזו הציפייה של המשפחות מאיתנו בעיקר למעשים ופחות למילות השתתפות, גם בכל מה שנוגעי להחזרת בני המשפחה והיקרים להם וגם בנושא הזה של תמיכת המדינה

גלעד קריב:      אדוני היושב ראש, הדבר המרכזי שחסר זה הרחבת קבוצת הנהנים מהסיוע, כך שכל בן-משפחה או לא בן-משפחה, שמקדיש את יומו ולילו כרגע למשימה הזו, יזכה לתמיכה

גלעד קריב:       צריך להגדיר - ואתם בוודאי תיטיבו לעשות את זה - ולומר א' כל בן משפחה גרעינית אבל גם להשאיר מסלול חריגים

גלעד קריב:  יש בין החטופים והנעדרים אנשים שאין להם משפחה גרעינית שיכולה ללוות את הטיפול בעניינם

גלעד קריב:  אז עושה את זה בן דוד, עושה את זה אדם אחר שקרוב לאותה משפחה, אבל הוא לא בקשר גרעיני ולכן צריך להיות ברור שכל בן משפחה גרעינית, בלי קשר לגילו, מקבל את התמיכה

גלעד קריב:  וגם ישנה אפשרות של חריגים, אם באה משפחה או המטה ואומרים, 'במקרה הספציפי הזה מלווה את המקרה מישהו שהוא לא בן-משפחה או אח או אחות' - אז יש הכרה חריגה

גלעד קריב:       אדוני היושב ראש, החשש של נציגי המטה הוא מוצדק

גלעד קריב:  בסופו של דבר גם אם הוועדה תזדרז והשבוע נסיים אפילו את ארבע הקריאות, כי זו הצעה פרטית, יש תהליך של פרסום ברשומות, דברים לוקחים זמן כשמדובר בחקיקה, ולכן ההתחייבות של השר שיהיו פה - - -     

ישראל אייכלר: אפשר לבדוק מה הרעש שם?     

גלעד קריב: בעצם האמירה של השר - ואני יודע אישית שהוא נרתם לעניין ממש מהיום הראשון כשהתברר גודל האסון - האמירה של השר שיהיו פה שלושה שלבים

גלעד קריב:  אישור של הסכם ראשוני, טיוב של ההסכם שאפשר לעשות תוך 24 שעות ואז חקיקה, שגם אותה צריך לקדם

גלעד קריב:  אני חושב שזאת אמירה מאוד חשובה שאנחנו חייבים כלפי המשפחות

דובר: במקביל?     

גלעד קריב: בוודאי

גלעד קריב:  אבל חקיקה פה, אפילו צריך לפרסם ברשומות, יש פרוצדורה

גלעד קריב:       אדוני היושב ראש אמירה אחת היא לא כדי לפתוח את הדיון אלא כדי לבקש ממך להציף את הנושא על סדר היום

גלעד קריב:  הנושא של משפחות החטופים והנעדרים צריך לעמוד במרכז תשומת הלב שלנו

גלעד קריב:      יש שתי אוכלוסיות נוספות, אני מנצל את העובדה שירונה כאן, אני לא מבקש לפתוח דיון אני רק מבקש ממך לחשוב כיצד הוועדה כן מטפלת בנושא

גלעד קריב:  ההגדרה של נפגעי פעולות איבה חייבת להתחשב במצב באמת חסר התקדים שלפנינו

גלעד קריב:  משפחות שיושבות תחת אש עשר שעות, 15 שעות בממ"ד

גלעד קריב:  לשמחתנו יש שלא נהרגו ואולי אפילו לא נפגעו בגוף, אבל זה מצב של נפגעי פעולות איבה

גלעד קריב:       פה אנחנו חייבים שהביטוח הלאומי יטפל קודם כל במשפחות החטופים והנעדרים, וכמובן גם במשפחות השכולות, אבל במקביל אי אפשר לדחות את הטיפול במעטפת הסיוע למשפחות, שהן נפגעות פעולות איבה בכל מובן

ישראל אייכלר: נכון זה ברור מאליו

גלעד קריב: ואני מבקש עוד קבוצה אחת, ישנם 2,500 ניצולים מהמסיבה ליד קיבוץ רעים

גלעד קריב:  גם הם נפגעים שאנחנו צריכים לחשוב עליהם, אפילו אם הם ניצלו ואפילו אם גופם לא נשרט, גם כאן הביטוח הלאומי, אני לא מדבר על מדרגות זה סיטואציות שונות, אבל אני חושב שגם בעניין הזה לא ניתן להמתין

גלעד קריב:  כל מי שמתמחה בפוסט טראומה יודע שאם לא ניתן מענה ראשוני בימים הראשונים, הפגיעה הולכת ומעמיקה

ישראל אייכלר: לצערי הוועדה הזאת יודעת הרבה על פוסט טראומה - - -     

יואב בן צור: רק דבר אחד בנוגע לדבריו של חבר הכנסת גלעד קריב

יואב בן צור:  אנחנו הצענו שכל מי שהיה שם וכל מי שנמצא בעוטף לדעתנו כולם הם נפגעי פוסט טראומה ואנחנו עובדים על זה עם האוצר בבקשה מהאוצר להכיר בהם כפוסט טראומה כדי למנוע סבל ולחסוך פרוצדורות ולתת להם מענה וטיפול

יואב בן צור:       בנוגע למענה הניתן בהסכם לחיילים ולאזרחים - הוא אחד

יואב בן צור:  כולם בעצם נמצאים בחזית אחת, גם החיילים החטופים, גם האזרחים החטופים, כולם נחשבים מקשה אחת, הם אנשים שנמצאים בחזית והם יקבלו את אותן הזכויות

יואב בן צור:  ההיפך הוא הנכון, מתוך ההתעקשות שלנו על המענה לאזרחים, גם החיילים מקבלים מענה טוב יותר

ישראל אייכלר: תודה רבה

ישראל אייכלר:      חבר הכנסת יונתן מישרקי

יונתן מישרקי: תודה רבה אדוני היושב ראש, כבוד השר, משפחות יקרות

יונתן מישרקי:  אני לא אחזור על מה שאמרו פה לפניי

יונתן מישרקי:       אנחנו נמצאים פה כחברי ועדה אבל לא רק, גם כחברי כנסת, ליבנו איתכם

יונתן מישרקי:  אנחנו כאן במעשים אופרטיביים כדי לסייע לכם בכל המסלול הזה, ללוות אתכם ולסייע לכם להתמודד עם הקושי העצום הזה

יונתן מישרקי:       אנחנו נהיה פה כדי לעשות ללא דיבורים

ישראל אייכלר: תודה רבה

ישראל אייכלר:      חבר הכנסת אלי רביבו

אליהו (אלי) רביבו: לא נרשמתי

ישראל אייכלר: אתה רוצה לדבר?     

אליהו (אלי) רביבו: לא חובה

ישראל אייכלר: תודה רבה

ישראל אייכלר:       נעבור לד"ר גילי תמיר, שהיה לה חלק גדול מאוד בהעלאת הנושא בציבוריות הישראלית

יולי תמיר: שלום

יולי תמיר:  אני רק רוצה לומר שברור לי הצורך של המשפחות

יולי תמיר:  אנחנו ניסינו ללוות מהצד וחבל לי שאנחנו 16 ימים מאז פרוץ המלחמה ואנחנו עדיין נמצאים כאן

יולי תמיר:      אני רוצה לדבר על כמה דברים מרכזיים

יולי תמיר:      אנחנו בתאגיד השידור כרגע מוצאים את עצמנו הרבה פעמים מנסים לקדם ולסייע בזכויות בגלל שברור לנו שהדברים מתעכבים

יולי תמיר:  מדובר בממשק בין הרבה גופים ולכן בעיניי ההבטחה הראשונה שצריכה להיות כאן, לא ועדות חריגים ולא, בדיוק כמו שאמרתם, בעיניי כמי שמלווה ומנסה לסייע וגם הייתה מאחורי הקלעים בניסיון לתווך בין הגופים, חשוב מאוד שיהיו עדכונים קבועים להסכם ושתהיה התחייבות שעד שתהיה חקיקה הדבר הזה יקרה כי ברור שיהיו חורים ויש הרבה מאוד חורים

יולי תמיר:       דבר שני, אנחנו הקמנו חמ"ל אזרחי מטעם עצמנו כיוון שלא היה מי שממצה זכויות

יולי תמיר:  יש גופים שמטפלים, יש גופים שמסייעים בדברים הבירוקרטיים, אבל לא היה אף אחד שיעזור לביטוח הלאומי שהגיש את כל מי שנפצע ואת החללים

יולי תמיר:  הוא לא יכול היה להגיש את  מי שנמצא במרכזי המפונים ובעצם לא נפצע פיזית או לא היה מידע עליו

יולי תמיר:  ומה שאנחנו ניסינו לעשות יחד עם ביטוח לאומי זה להגיש מיידית את כולם ובמקביל לצרף מסמך שיאפשר להם לקבל מענקים של תט"ר, תשלום טיפול רפואי מיידי

יולי תמיר:       כל התביעות שהגשנו עד עכשיו אושרו מיידית ואנחנו מלמדים גם את העובדים הסוציאליים – אמיתי – איך להגיש את המכתב הנלווה על התסמינים הנפשיים וכל הנדרש

יולי תמיר:  זה רלוונטי גם לניצולי המסיבה שהם נפגעי איבה לכל דבר ועניין, לאופקים שהממשלה קצת שכחה אותם והיו שם עשרות הרוגים והם נמצאים שם בתוך הסיטואציה הזאת - - -     

ישראל אייכלר: הם ייכנסו לתוך המעטפת הזאת

יולי תמיר: ואני פוגשת משפחות כל יום, יש משפחות שיש להן כל כך הרבה חטופים ונרצחים שאין מעגל ראשון

יולי תמיר:  אחת המשפחות האלה פגשתי אותה עכשיו מניר עוז, אין מעגל ראשון

יולי תמיר:  לרוב החטופים שם אין מעגל ראשון ולכן ההסכם הזה עדיין לא נותן מענה

יולי תמיר:  אבל ברור לי שחייב להיות משהו מיידית, כל עוד יש התחייבות

יולי תמיר:  וברור לי שאם תהיה התחייבות כזו שיהיה פה דיון כל יום על עדכון ההסכם, אנחנו התקשורת כמובן נעקוב ולא נוותר, כמו שעקבנו עד עכשיו ודאגנו שבאמת הדברים יתחילו לזוז, כי ראינו שהם לא קורים, מה לעשות, התקשורת תופסת תפקיד אחר בתקופה הזו

יולי תמיר:       ושוב, יש אינספור אנשים שאין להם מעגל ראשון ולא מקבלים כרגע מענה

יולי תמיר:  סבתא בת 85 שאחותה ובעלה ובנה נרצחו וכלתה נחטפה והיא היחידה שנותרה, היא לא יכולה כרגע לקבל

יולי תמיר:  ואני יודעת שאנחנו נתקלים בדלת פתוחה בדברים האלה מול הביטוח הלאומי והביטוח הלאומי לוקח לעצמו דרגות חופש כדי להכיל אנשים שגם לא נמצאים בהסכם, הוא ויתר על התביעה לתט"ר ובאמת נתן לנו להגיש רק את התביעה המקוצרת לאיבה ועדיין הכיר בכולם כמקבלי טיפול רפואי

יולי תמיר:       ובכל זאת צריך להרחיב פה את ההסכם

יולי תמיר:  ואני גם חושבת וגם אמרתי עכשיו, הסיפור על חקיקה שתיקח חודשים לא רלוונטי

יולי תמיר:  צריך לתת מענה כוללני ומיידי, וכל מה שיתוקן בהסכם יועבר

יולי תמיר:  אנחנו מבחינתנו נסייע במה שאפשר

יולי תמיר:       אומר שוב, יש לי שני כובעים גם כובע התקשורת אבל גם החמ"ל האזרחי שכרגע רץ ממקום למקום במקביל לעבודה בתקשורת ומלווה את המשפחות

יולי תמיר:  אנחנו מלווים הרבה מאוד משפחות ועשינו את זה כי לא היה מי שינסה לעזור אפילו במיצוי הזכויות הבסיסי, כי לא היה אפילו חוק

ישראל אייכלר: כן עכשיו יהיה בעזרת השם חוק בקרוב מאוד

גלעד קריב: אדוני ההסכם כולל את כל החטופים והנעדרים או מוגדר רק לתושבי קבע בישראל?      

ישראל אייכלר: אנחנו נדבר על זה, אייבי מוזס עכשיו

נעה בן שבת: אנחנו צריכים להסביר, הביטוח הלאומי צריכים להסביר, כי ההסכם מתייחס רק לתושבים שהם לא מכוחות הביטחון - - -      

ישראל אייכלר: אבל בחוק אנחנו כן רוצים - - -     

נעה בן שבת: הנושא של מי שאינו תושב ישראל מוסדר במסגרת החלטת ממשלה

נעה בן שבת:  למי שאינו תושב ישראל יש זכויות קצת שונות, קצת פחותות מאחרים, אולי יוכלו להסביר במפורט יותר

ישראל אייכלר: אבל אני רוצה בחוק שזה כן ייכלל

נעה בן שבת: ברגע שתהיה חקיקה יש לה אפשרויות יותר רחבות - - -     

שגית אפיק: 	צריך להבין גם שגם אם יהיה הסכם וגם אם יהיה הסכם מתוקן עדיין יש סוגיות משפטיות שמחייבות חקיקה ולכן החקיקה חייבת להתקדם במקביל

שגית אפיק:  אי אפשר להישאר עם הסכם גם אם הוא יהיה מתוקן ויכלול זכויות - - -     

גלעד קריב: אז התשובה לגבי חטופים ונעדרים שהם לא תושבים היא שכבר יש החלטת ממשלה?     

נעה בן שבת: החלטת הממשלה מהיום

נעה בן שבת:  יש חלק מהזכויות, לא את כולן

ישראל אייכלר: אייבי מוזס יושב ראש ארגון נפגעי פעולות איבה

ישראל אייכלר:  בבקשה

אייבי מוזס: שלום אדוני השר, יושב ראש הוועדה

אייבי מוזס:      המדינה שלנו עברה טלטלה

אייבי מוזס:  רעידת אדמה 10 בסולם ריכטר

אייבי מוזס:  שימו לב מה אנחנו עוברים בימים האחרונים, עדיין אין מספרים סופיים לנעדרים, לחטופים, לחללים

אייבי מוזס:       אני שמח פה לבשר שאדוני השר והגברת ירונה היו אצלי במשרד כשהקמתי את החמ"ל

אייבי מוזס:  איך שהם הגיעו אמרתי 'אדוני השר צריך לטפל בנושא של החטופים והנעדרים', ואני שמח שעשיתם את זה מיד

אייבי מוזס:  זה כל כך חשוב

אייבי מוזס:       אני הייתי שם, ראיתי את המראות, הכוונה שלי למשפחתי האישית

אייבי מוזס:  ראיתי איך זרקו בקבוק תבערה לעבר הרכב שלי, שכל המשפחה שלי נשרפה בתוך הרכב הזה

אייבי מוזס:  ראיתי את המראות, הרחתי את הריחות, ואני יודע מה המשפחות האלה עוברות

אייבי מוזס:  כמו שאמר עו"ד נזרי שאם יש חלל אז לפחות יודעים שיש חלל, אם פצוע אז פצוע

אייבי מוזס:  אני לא מאחל לאף אחד, שלי, נועם, אתם בלב שלי, מה שאתם עוברים אף אחד לא יכול להרגיש ופה אנחנו נמצאים בביטוח לאומי לתת לכם את היד

אייבי מוזס:       הייתי שם היום אני פה בשביל לחבק אתכם

אייבי מוזס:  ואני אדאג שכל מה שקבעתם אכן יתקיים, נכון יש שאלות רבות, וכדאי לעשות את זה עוד היום

אייבי מוזס:  כל מה שאתם צריכים, הכול

אייבי מוזס:  המדינה, הם באמת יעזרו לכם

אייבי מוזס:       אדוני השר, זה כל כך חשוב שהרמתם את העניין הזה מהר וזה טוב מאוד שגם אדוני אתה יושב ראש הקואליציה הבאת 83 אנשים שיחתמו על החוזה הזה, אני קורא לזה חוזה, ואני מקווה שהפתרון יגיע בסופו של דבר בהצלחה רבה

ישראל אייכלר: תודה רבה

ישראל אייכלר:      יושב ראש לשכת עורכי הדין עמית בכר בבקשה

עמית בכר: תודה אדוני היושב ראש, השר וכל חברי הכנסת על כל תשומת הלב

עמית בכר:      מ-7 באוקטובר עולמו של כל ישראלי התהפך

עמית בכר:  אנחנו בלשכת עורכי הדין מאותה שנייה התחלנו לפעול, דברים קטנים עד דברים גדולים, יוזמות

עמית בכר:  ובכל הפעולות שלנו אין דבר שמשתווה להושטת היד, לעזרה ולחיבוק למשפחות של החטופים והנעדרים

עמית בכר:  יש הרבה דברים שחברי הכנסת וגם אנחנו עושים, שום דבר לא מתקרב לזה

עמית בכר:       גולת הכותרת של פועלנו עכשיו, הדבר החשוב ביותר הוא להחזיר את האנשים

עמית בכר:  כי שמענו את נציגי המשפחות – ואני מתנצל שאיני זוכר את השמות ואיני רואה אותם ברגע זה – אך דבר אחד ויחיד בראש מעייניהם כרגע, להחזיר את האהובים שלהם הביתה ולא להתעסק בכל שאר העניינים

עמית בכר:  אנחנו, כל מי שהוא לא המשפחות הגיבורות הללו, צריכים לעשות את היתר

עמית בכר:       קיבלנו את נייר מתווה ההסכם לקראת סוף השבוע

עמית בכר:  הפורום שלנו, ראשי הפורום שמתעסקים בביטוח לאומי יום-יום העירו עליו הערות

עמית בכר:  אלו אנשי המקצוע הטובים ביותר שמתמצאים בפרקטיקה של ייצוג, אני רוצה שהם ידברו ואני אקצר

עמית בכר:  אנחנו מוכשרים להסיר כל מכשול וכל חסם, כואב לי אפילו שהמשפחות נאלצות להיות כאן כי מה שהן צריכות לעשות - ואני לא מבקר אף אחד - זה לדאוג לבני המשפחה עצמם, כל משפחה לעצמה ואם אפשר עם הפנים החוצה, אל העולם, להביא את האנשים

עמית בכר:  ואנחנו צריכים לדאוג שמבפנים אנחנו נותנים להם את הגיבוי

עמית בכר:       יש לנו הערות רבות בנוגע להסכם מבחינה מקצועית

עמית בכר:  אני מאוד מבקש מחברי הכנסת ומעו"ד נזרי ומיושב-ראש הקואליציה - בעניין הזה הם יודעים יותר טוב כיצד להביא את התיקונים במהירות האפשרית

עמית בכר:  אילו היה ניתן לשלב את התיקונים האלה כבר עכשיו, מה טוב

עמית בכר:  אם לא, אז אני מבקש לעשות כל מאמץ כדי להכניס את ההערות האלה כבר השבוע, אלה הערות קריטיות

עמית בכר:       ואני מבקש במובן הזה להפנות לחבריי עורכי הדין - ערן בקר וענת קאופמן - שייתנו לכם את הנקודות המקצועיות הנדרשות באמת

עמית בכר:  אנחנו הרי מבינים עמדות בהרבה מאוד תחומים, יש כאן שוני עצום, כל העניין זה לעזור למשפחות כקבוצה מוגדרת של אנשים

עמית בכר:  זה לא הערות כלליות, הראייה צריכה להיות מה נכון ומה טוב למשפחות הללו, בלי שהן יבקשו את זה, שאנחנו מראש נדע מה הן יכולות לעשות

עמית בכר:      אז ברשות אדוני היושב ראש, זו גם הסיבה שמכל החוקים שאנחנו מעורבים בהם אני באתי לכאן באופן אישי כי זה לא עניין שלנו זה עניין של לעזור להם אז אני מאוד אודה לחיבור

ישראל אייכלר: כן, אני אשמח מאוד לעשות את זה אבל קודם כל מחכה על הקו "קו לעובד", יש פה אנשים שהם לא אזרחים ולא מוכרים וגם עליהם צריך לחשוב, עובדים זרים חטופים עורכת דין דיאנה בארון מנהלת של קו לעובד בבקשה

דיאנה בארון:      כן תודה רבה לכם ותודה רבה על הדיון המאוד חשוב

דיאנה בארון:      מדינת ישראל עדיין אבלה על האסון שקרה ב-7 באוקטובר, על האירוע שהממדים שלו עדיין לא נחשפו במלואם

דיאנה בארון:  ובאמת אני לא אוסיף על הדברים שנאמרו קודם, רק אזכיר שבמתקפת הטרור נרצחו גם עובדים זרים, בין אם זה עובדי סיעוד מהפיליפינים, מסרי לנקה, בין אם זה עובדי חקלאות מתאילנד

דיאנה בארון:  יש למעלה מ-20 עובדים שמוגדרים נכון להיום כנעדרים או כחטופים

ישראל אייכלר: יש גם חטופים שאת יודעת עליהם?     

דיאנה בארון:   אנחנו נמצאים בקשר עם השגרירויות ואנחנו יודעים שהמשפחות של אותם נעדרים או חטופים עודכנו דרך השגרירויות אבל הסיבה - - - 	 

ישראל אייכלר: שאלתי אם את יודעת על חטופים כאלה

דיאנה בארון: יש כ-20 חטופים ועוד נעדרים

דיאנה בארון:  כ-19 עובדים תאילנדים, 2 עובדים פיליפינים ועובד אחד מסרי לנקה, לפחות

דיאנה בארון:  זה ככל שידוע לנו

דיאנה בארון:  אז היה חשוב לנו להזכיר את זה וזה אף צוין קודם במילה כי הם הוחרגו מההסכם של ביטוח לאומי מתוך מחשבה לכלול אותם במסגרת החקיקה

דיאנה בארון:  אבל רצינו לשאול מדוע הם הוחרגו בעצם מההסכם הזה - - -     

ישראל אייכלר: אני רק אתקן הם נמצאים בתוך החלטת הממשלה שהתקבלה הבוקר

דיאנה בארון: אז זה אומר שגם הסיוע שיינתן למשפחות שמעוניינות בסיוע יהיה מיידי?      

רועי קרת: אני רוצה להבהיר הם לא הוחרגו מההסכם - - -     

ישראל אייכלר: מי מדבר?     

רועי קרת: עו"ד רועי קרת, אני היועץ המשפטי של המוסד לביטוח לאומי

רועי קרת:       העובדים הזרים לא הוחרגו מההסכם בגלל החלטת הממשלה, להיפך

רועי קרת:  החלטת הממשלה נועדה לפתור - - -     

ישראל אייכלר: להכליל, להכניס אותם

רועי קרת: להכניס אותם, בהסכם הם לא יכולים להיכלל

רועי קרת:  גם אם נכתוב אותם בהסכם, הם לא יהיו כלולים בהסכם, משום שסעיף 9, שהוא הסעיף שמאפשר לנו לעשות את ההסכם הזה, הוא סעיף שקבוע בו שהוא חל רק על תושבי מדינת ישראל

ישראל אייכלר: גם בהחלטת הממשלה הם הוכנסו חלקית

רועי קרת: ולפי החלטת הממשלה הם יהיו זכאים לכל התגמולים החודשיים המיידיים בצורה זהה לישראלים

רועי קרת:  המענקים הנוספים שנועדו לדברים אחרים, חד-פעמיים, יוסדרו בחקיקה הראשית, זה לא רלוונטי ליום הזה - - -     

ישראל אייכלר: כן, אז זה מאוד חשוב והיועצת המשפטית של הכנסת אומרת לי שבחקיקה הם יוכנסו יחד עם כולם

אליהו (אלי) רביבו: אדוני היושב ראש סליחה

אליהו (אלי) רביבו:  יושב ראש הוועדה לעובדים זרים

אליהו (אלי) רביבו:       אני מבקש טיפה לעדכן

אליהו (אלי) רביבו:  המספרים שמסרה הדוברת אינם מדויקים

אליהו (אלי) רביבו:  יש 35 הרוגים וכ-80 נעדרים, שהתהליכים לגביהם הם עכשיו בטיפול

אליהו (אלי) רביבו:       אבל הסקירה שאני קיבלתי מביטוח לאומי אומרת באופן מפורש, שההתייחסות של הביטוח הלאומי אל כל חלל מקרב העובדים הזרים תהיה כאל תושב מדינת ישראל

אליהו (אלי) רביבו:  אז צריך להבהיר את זה, כי נוצרת פה אי-הבנה קטנה

רועי קרת: אז אני מבהיר, חוק התגמול לנפגעי פעולות איבה מתייחס לעובדים זרים כמו לישראלים

רועי קרת:  אותו דבר

רועי קרת:  אנחנו פה לא מדברים על החוק, אנחנו מדברים על הסכם שמתייחס למשפחות החטופים והנעדרים, ומכאן האבחנה

אליהו (אלי) רביבו: טוב שהבהרת את זה

ישראל אייכלר: עכשיו אני חוזר לערן בקר, יושב ראש פורום נזיקין של לשכת עורכי הדין ולענת קאופמן

ישראל אייכלר:  או שתחליטו מי מכם מדבר או שתחלקו את הזמן ביניכם

אהרן בקר: אנחנו נחלק את הזמן בינינו

אהרן בקר:  אני אדבר קודם כל

אהרן בקר:       תודה לכבוד יושב ראש הוועדה כבוד השר חברי הכנסת וכמובן מחבקים את כל המשפחות של החטופים והנעדרים

אהרן בקר:       אנחנו נדרשנו על ידי ראש הלשכה למסור את העמדה המקצועית שלנו בנוגע להסכם

אהרן בקר:  ואנחנו כתבנו מענה מאוד מפורט לגבי ההסכם עצמו

אהרן בקר:  מאחר שיש פה ואקום, אין הסדר חוקי שמתייחס לסוגייה של החטופים והנעדרים, ההסכם בעצם בא ואומר שישוו את הזכויות של המשפחות של החטופים ושל הנעדרים למשפחות של חללי צה"ל

אהרן בקר:       אנחנו חושבים שבהסכם הספציפי הזה יש חסר, ואני אסביר איך החסר הזה בא לידי ביטוי

אהרן בקר:  אני אתייחס אך ורק לסוגייה שמתייחסת למשפחות עצמן של החטופים והנעדרים וענת תתייחס ספציפית לחטוף ולנעדר

אהרן בקר:  אנחנו נעשה את זה בקצרה מאוד

אהרן בקר:      צריך להבין שההסכם בא לתת בעצם איזשהו תגמול, איזשהו פיצוי על האובדן המסוים של החטוף או הנעדר

אהרן בקר:  הוא לא נותן מענה כלכלי לכל בני המשפחה

אהרן בקר:  סכומי התגמולים, ההשוואה הזו לחוק משפחות נספים במערכה, אלה סכומי תגמולים שקבועים מראש, זה לא מתייחס לאובדן ההכנסה הישיר שיש לתא המשפחתי הכולל

אהרן בקר:  ואני אתן לכם דוגמה

דובר: בן, בן זוג, ילד, הורה

דובר:  זו ההגדרה

אהרן בקר: נכון מאוד - - -     אני אתן לכם דוגמה מאוד פשוטה

אהרן בקר:  אח של חטוף, הוא צעיר מעל גיל 21 ועד לאסון הוא למעשה עבד לפרנסתו

אהרן בקר:  הוא איבד את הכושר שלו להשתכר כרגע והוא לא נמצא בתוך המעטפת של ההסכם הזה

אהרן בקר:  כבוד השר וכבוד יושב ראש הוועדה

אהרן בקר:  קחו למשל את האישה שבעלה נחטף

אהרן בקר:  היא תקבל מכוח החוק את התגמול של חוק משפחות נספים במערכה

אהרן בקר:  אבל החוק הזה לא מבטא את אובדן ההשתכרות הישיר שלה

אהרן בקר:  היא היום לא יכולה לעבוד

אהרן בקר:  וצריך להבין שהאירוע הזה הרי זה אירוע מתמשך

אהרן בקר:  כל יום המשפחות האלה נמצאות באובדן עצום, גם פיזי וגם נפשי

אהרן בקר:      ולכן, כבוד הוועדה, מה הלשכה מציעה? אנחנו מציעים להרחיב את מעגל הזכאים של המשפחה הגרעינית באופן שכל בני המשפחה עם החריגים, כל בני המשפחה בלי יוצא מהכלל, יוכרו כנפגעי פעולות איבה, אד הוק, בהסכם שמוצע כרגע

אהרן בקר:  לא יצטרכו להגיש תביעות ולהביא מסמכים רפואיים עם פוסט טראומה וכולי

אהרן בקר:       אנחנו מציעים להכיר בהם

אהרן בקר:  ברגע שאתה מכיר בהם כבוד השר ויושב ראש הוועדה, באופן מיידי בהסכם, אתה כותב את זה בהסכם, אתה מאפשר להם לקבל באופן מיידי תגמולים, את אותו תגמול תט"ר שגילי הזכירה, ואתה למעשה מחשב את אובדן ההשתכרות של אותה אישה שבעלה כרגע חטוף בהתאם למנעד ההכנסות שלה בשלושה חודשים שלפני האירוע

ישראל אייכלר: איך אומרים רק תעביר אלינו בכתב שנוכל - - -     

אהרן בקר: זה הכול אדוני רשום בכתב, ועוד נקודה חשובה

ישראל אייכלר:  את הנקודה השנייה תיתן לגברת לומר

אהרן בקר: לא, משפט אחרון שמתייחס בדיוק למשפחות, וזה חשוב מאוד אדוני, שכולם ישמעו וגם חברי הכנסת יקשיבו לזה

אהרן בקר:       ברגע שאתה מכיר באופן מיידי בבני המשפחה כנפגעי פעולות איבה ולא מחכה, אתה מגדיר אותם בהסכם, אתה מאפשר להם גם לקבל טיפול רפואי במסגרת החוק, דבר שאין היום כל עוד הם אינם מוגדרים ככאלה, ולכן זו נקודה מאוד חשובה וקריטית

ישראל אייכלר: תודה 

ישראל אייכלר:  ענת קאופמן

צגה מלקו: סליחה אדוני היושב ראש, יש לי שאלה, למשל יש עולה חדש בודד או אחד יש לו רק סבא וסבתא אז כשאתה מגדיר את המשפחה, אני חושבת שצריכה להיות איזושהי ועדה להרחיב את זה

צגה מלקו:  יש אנשים שחוץ מאחים ואחיות אין להם אף אחד כאן

אהרן בקר: אמרתי את המילה 'חריגים', לכן יש מקרים, כפי שאמרת גברתי, שצריך להרחיב את מעגל הזכאים - - -      

ישראל אייכלר: כן

ישראל אייכלר:  חברת הכנסת

ישראל אייכלר:  כן

ישראל אייכלר:  עורכת הדין ענת קאופמן בבקשה

ענת קאופמן: תודה

ענת קאופמן:  אני משתתפת בצער כולם

ענת קאופמן:       אנחנו כרגע בנקודה מאוד מעשית

ענת קאופמן:  גם כדי לפתור את כל המעגל של בני המשפחה אנחנו מבקשים  להכיר בחטוף עצמו, בחטוף עצמו, כנפגע פעולות איבה

ענת קאופמן:  לא ללכת לכיוון של חלל אלא ללכת לכיוון של נפגע

ישראל אייכלר: הוא כלול בהסכם

ענת קאופמן: לא, החטוף עצמו, עצמו

ענת קאופמן:  אנחנו מבקשים - - - רגע אני רק אגיד משפט, אני לא ארחיב, אבל אנחנו אומרים, בואו כאן ועכשיו אל תכניסו בהסכם, לא לבני המשפחה ולא לחטוף עצמו דווקא הכרה כחלל

ענת קאופמן:  תכניסו הכרה, לפחות חילופית, בין נפגע לחלל

ענת קאופמן:  כי החטוף עצמו, כמו שאמר חבר כנסת קריב, כולם כאן 100 אחוז פוסט טראומה, אפשר להכיר בכל החטופים עצמם כנפגעי פוסט טראומה ולתת לבני המשפחה מדרגה ראשונה, או מי שנמצא, את הכספים שמגיעים לו

ענת קאופמן:       אם הוא מוכר כנפגע התגמול הוא בהתאם להכנסתו וזה לאו דווקא סכום קבוע ויש הרבה משפחות שזה רלוונטי כי הוא המפרנס העיקרי ויש כאן פגיעה

ענת קאופמן:  זה לא חריגים

ענת קאופמן:  זה לא להכניס אותם עכשיו כהגדרה של חללים ואחר כך להגיד חריגים

ענת קאופמן:  כבר עכשיו

ישראל אייכלר: הדברים ברורים

ישראל אייכלר:  אני רק רוצה שהיועצת המשפטית שלנו תסביר לך מה בדיוק המעמד

נעה בן שבת: בנוגע לזכות של החטוף עצמו, אז החלטת הממשלה ביארה את זה וכמובן יהיה חשוב להבהיר את זה גם בכל חקיקה, שההסדר הזה שנותן מעמד למשפחות הוא לא יגרע מהזכות - - -     

ענת קאופמן: אבל למה לא עכשיו? תכירו בהם עכשיו

ענת קאופמן:  הם שם, הם 100 אחוז נכים, לא צריך לתקן חקיקה - - -     

ישראל אייכלר: עו"ד קאופמן יש לנו יועצת משפטית שלא יכולה לצעוק ואני מבקש לתת לה להשלים את הדברים עד הסוף

נעה בן שבת: אם אני מבינה נכון את החוק, אם יש הוכחות שמצבו יהיה כנכה כי הוא כבר עכשיו יהיה מוכר כנפגע, יכול להיות שאפשר יהיה כבר עכשיו להכיר בו כנפגע, אני לא יודעת מה יעשה הביטוח הלאומי אבל תאורטית האפשרות הזו קיימת כבר עכשיו

נעה בן שבת:       מה שאתם מציעים זה להגיד 'לא, אל תתנו להם מעמד של משפחות של חללים ,תתנו להם מעמד של נכים בפני עצמם'

נעה בן שבת:  זה - - -      

רז נזרי: לכן תחזרו למתווה המשולש שאמרנו, נאשר את זה עכשיו, נעשה תיקון תוך יומיים-שלושה, במקביל נעבור על החוק

רז נזרי:  לא נפתור עכשיו - - -         

יואב בן צור: לא, אני מציע כמו שאמר רז וכמו שאמר יושב ראש הוועדה, תנו לנו נייר כתוב מסודר ונדון על כל דבר

ישראל אייכלר: כן, אנחנו צריכים הרי ממילא לתקן את הדברים אז נוכל לתקן את זה

ישראל אייכלר:      לא, לא, רגע אחד

ישראל אייכלר:  יש פה אנשים שצריכים לדבר

ישראל אייכלר:  יושב ראש ארגון אלמנות ויתומי צה"ל גם להם יש מה להגיד

ישראל אייכלר:  שלומי נחומסון, בבקשה מישהו ייתן לו מקום

ישראל אייכלר:  מנכ"ל ארגון אלמנות ויתומי צה"ל

שלומי נחומסון: תודה רבה

שלומי נחומסון:  דבר ראשון לכל המשפחות בני המשפחות היקרות אנחנו כולנו מתפללים לחזרה מהירה של כולם בבריאות טובה בגוף ובנפש ואמן אמן שלא יצטרפו אלינו עוד חברים

שלומי נחומסון:  זו תפילתנו

שלומי נחומסון:       מאז יום שבת הארור ארגון אלמנות ויתומי צה"ל עוסק 24 שעות ביממה במתן מענה גם למשפחות השכולות הוותיקות יותר – עזרנו לפנות משפחות מעוטף עזה ומהצפון ולתת מענה לכל מי שהיה זקוק לסיוע שלנו – וגם בקליטה מאוד מצערת של צונאמי של משפחות שהצטרפו אלינו

שלומי נחומסון:       לארגון אלמנות ויתומי צה"ל ובאופן כללי לארגונים היציגים יש יכולות ולפי התפיסה שלנו המעטפת שניתנת למשפחה שכולה או למשפחה של נכה או למשפחה של נפגעי פעולות איבה בנויה ממשולש

שלומי נחומסון:  צלע אחת היא של משרד הביטחון, הצלע הנוספת היא של הנפגעים בצה"ל והצלע השלישית היא הארגון היציג

שלומי נחומסון:       אנחנו, כארגון יציג, ידענו לתת מענה להמון צרכים של משפחות שכולות

שלומי נחומסון:  אנחנו ראינו איך המערכות עמוסות בצורה יוצאת דופן בכל מה שהמלחמה הארורה הזו הביאה לפתחנו וראינו גם שהמדינה לא יודעת להיעזר במשאב הנהדר הזה שנקרא הארגון היציג כדי להוריד ממנה את העומס

שלומי נחומסון:       אני מבקש שכל קידום מדיניות שייקבע מעתה ואילך ייקח בחשבון שיש ארגונים יציגים שהתפקיד שלהם הוא לתת מענה ולתמוך במדינה ולתמוך קודם כל במשפחה השכולה או בנכה או בנפגע פעולות איבה, אבל הוא יודע לעזור למדינה להתמודד עם העומסים הבלתי רגילים האלה וצריך לקחת את זה בחשבון

שלומי נחומסון:       אני מבקש אדוני רק רגע אם אפשר לזכור שמגבלת הגיל היא חולה רעה בחוק משפחות חיילים ואנחנו מבקשים להסיר את מגבלת גיל

שלומי נחומסון:  גם התוספת של 10% ליתום היא תוספת נמוכה משמעותית ממזונות שמשלם אב שרואה את בנו בהורות משותפת

שלומי נחומסון:  לא ייתכן שהמדינה תיתן פחות מהמזונות שמשלם אב שרואה את הבן שלו שלוש ארבע פעמים בשבוע

שלומי נחומסון:  הסכום צריך להיות משמעותית הרבה יותר גדול

שלומי נחומסון:  הצרכים של הילדים בתקופה הזו שהאב נעדר הם הרבה יותר גדולים וחייבים להתחשב בזה

ישראל אייכלר: תודה רבה

ישראל אייכלר:  רות פרמינגר יושב ראש נפגעי פעולות איבה

רותי פרמינגר: לא יושב ראש, אייבי הוא היושב ראש

רותי פרמינגר:  אני חברת ועדת החקיקה של הארגון

ישראל אייכלר: 	לא, אייבי הוא היושב ראש ואף אחד לא ייקח ממנו את זה

רותי פרמינגר: נכון בהחלט

רותי פרמינגר:      אני נפגעת פעולות איבה

רותי פרמינגר:  אני רוצה להביע את הצער הגדול, העמוק, שאין מילים לתארו, למה שאתם עוברים ואנחנו מאחלים שהשם יברך אתכם בבשורות טובות ושיתהפך כל הכאב הזה לדבר טוב ולבשורה טובה

רותי פרמינגר:       ארגון נפגעי פעולות איבה מאגד בתוכו גם את המשפחות השכולות, את היתומים והאלמנות

רותי פרמינגר:  אני חושבת שחקיקה, אדוני היושב ראש ואדוני השר, אם היא לא תהיה בסיסית ורחבה והיא תהיה רק זמנית - לדעתי זה קשה וזה חבל

רותי פרמינגר:       אני מציעה לתת את שניתן לתת כבר עכשיו

רותי פרמינגר:  אנחנו בחמ"ל שלנו מטפלים גם במשפחות ממשפחות החטופים, שמתקשרות איתנו

רותי פרמינגר:  חשוב לנו מאוד להגיד שאנחנו שם, אנחנו אוזן קשבת גם אם אין לי כרגע משהו להציע, אני שם

רותי פרמינגר:  הטלפון הפרטי שלנו אצלם והם מצלצלים אלינו זה מאוד מאוד חשוב לצד כל הנושא הכספי

רותי פרמינגר:      חשוב מאוד שהנושא הכספי יהיה כן עוגן למשפחות האלה ולו במעט, אפס קצהו של טיפול שניתן לעשות

רותי פרמינגר:  ובחקיקה הגדולה באמת אנחנו נתייחס לכל האלמנטים ולכל הפרמטרים שצריך להתייחס אליהם

רותי פרמינגר:  תודה רבה

ישראל אייכלר: תודה

ישראל אייכלר:  יעל גורן רצתה להשלים משהו, הרמ"טית של גל הירש הממונה על החטופים והנעדרים

ישראל אייכלר:  בבקשה

יעל גרמן: כן

יעל גרמן:  ברשותך תודה אדוני היושב ראש

יעל גרמן:  ממש בקצרה עוד כמה דברים שחשוב לי להגיד

יעל גרמן:  ראשית, המסמך של לשכת עורכי הדין הגיע לידיי רק עכשיו מעורך דין רז נזרי ואנחנו רוצים לתת עליו את הדעת אז חשוב לי שהמשפחות ידעו שאנחנו עוסקים בזה כרגע ומקריאה מהירה בלבד מסכימים לגמרי עם רוב ההערות בהקשר הזה, ובוודאי להרחבת המעגל

יעל גרמן:       אני מודה שאנחנו בקשר רציף עם ירונה אבל במעלה הדרך אנחנו נתקלים במעגלים הגדולים של מי שמטפל במשפחות

יעל גרמן:  ולצערי יש משפחות שהחברים מטפלים ולא בן-משפחה, ואנחנו מבקשים כן גם לתת על זה את הדעת, זה חשוב אני אשמח אם זה יירשם לפרוטוקול ואנחנו נקדם את זה כבר כעת

יעל גרמן:       דבר נוסף לתשומת ליבכם, גם של ירונה וגם של שאר החברים אדוני היושב ראש

יעל גרמן:  אנחנו נתקלים במשפחות מעורבות, לא מעט משפחות מעורבות אשר להם נרצחים או להם חטופים או להם רק מי שחווה את התופת

יעל גרמן:  המדינה נותנת בסופו של דבר מענה לכולם אבל צריך שהמענה הזה יהיה מענה הוליסטי ומתואם ושלא כל הרשויות – בכוונות טובות כמובן – יעטו על המשפחות מכל הכיוונים

יעל גרמן:       כי אנחנו מקבלים גם את זה כמשוב מאוד לא נוח למשפחות, כי הם לא יודעים מי מטפל במה ולמה וכמה ולא תמיד רואים ולעיתים מדברים על זה שלא מגיע אף אחד ולעיתים מדברים שמגיע יותר מדי

יעל גרמן:  כפי שאמרה גילי על מיצוי זכויות, קשה להם להבין רגע מה הזכויות שלהם

יעל גרמן:  אז המדינה חייבת בהקשר הזה לעבוד, וככל שרוצים לעבוד מהר צריך לעבוד גם נכון ומסודר כי מדובר פה בסוף בדיני נפשות וזה משהו שעולה יום-יום מהמשפחות

יעל גרמן:      נושא אחרון שחשוב לי להתייחס אליו וזה בהקשר של מה שדיברה פה שלי שם טוב, וזה קצת סוטה מהנושא אבל זה חשוב לי לומר את זה למשפחות

יעל גרמן:  הבוקר התקיימה פגישה אופרטיבית בין הממונה על החטופים והנעדרים עם ראשת הצלב האדום בנושא התרופות והטיפול הרפואי לו זקוקים החטופים וכל המידע הועבר וכולי תקווה שהנושא הזה יטופל בהקדם האפשרי

יעל גרמן:  את זה חשוב לי שתכירו

ישראל אייכלר: אני רוצה לפני שאנחנו נקריא את ההסכם ונאשר אותו אני רוצה להגיד את הסיכום - - -     

אופיר כץ: אדוני היושב ראש רק משפט אחד בנושא הצרכים

אופיר כץ:  אני לא חושב שצריך להגביל את זה לגורם אחד

אופיר כץ:  ברגע שאנחנו נתכנס לוועדה מבחינתי המידע שיזרום, לא משנה ממי, בשביל לשמוע את הצרכים של המשפחות ובשביל להכניס מה שאפשר

אופיר כץ:  את זה לא כדאי לנו להגביל

יעל גרמן: לא, זה ברור לא דיברתי על שמיעת הצרכים דיברתי על משפחות מעורבות שיש להן גם חטוף, גם נרצח - אני קוראת לזה בכוונה נרצח ולא חלל - וגם עוד בן-משפחה שחווה את התופת והם כולם מקבלים לעיתים סיוע מגופים שונים וצריך לשים לב

ישראל אייכלר: תודה רבה

ישראל אייכלר:  לפני שאני אסכם שי סומך ממשרד המשפטים, בלעדיכם לא יקום ולא יהיה שום דבר

ישראל אייכלר:  תגיד משהו

שי סומך: אני רק רציתי לעדכן לגבי הסיוע המשפטי

שי סומך:       עד היום ניתן סיוע משפטי מאגף לסיוע משפטי במשרד המשפטים למשפחות השכולות

שי סומך:  הסיוע ניתן גם לאזרחים וגם לכוחות הביטחון גם ייעוץ וגם ייצוג

שי סומך:  בהחלטת הממשלה שהייתה היום הסיוע המשפטי הורחב ללא מבחן כלכלי גם למשפחות של חטופים ונעדרים

ישראל אייכלר: כולם יזכו לסיוע משפטי?     

שי סומך: כן, גם ייעוץ וגם ייצוג

ישראל אייכלר: כן

ישראל אייכלר:  אז עכשיו אני אבקש מהיועצת המשפטית שלנו להקריא את ההסכם

ישראל אייכלר:       העיקר חסר מן הספר, לא הקראנו את ההסכם

ישראל אייכלר:  שתקריא את ההסכם ואחרי זה נסכם

גלעד קריב: אדוני, אבל אנחנו משוכנעים שאין טעם לשבת - - - אני שואל את אדוני ואת היועצת המשפטית לא היה עדיף שיישבו לכמה שעות - - -     

ישראל אייכלר: לא, זה הסיכום שהיא תקריא ואנחנו נאשר כדי שהביטוח הלאומי יוכל להזרים את הכסף ומיד אחרי זה אנשי נזרי ואנשי משרד הביטוח הלאומי ישבו

ישראל אייכלר:  ואנחנו רוצים שתוך יום-יומיים, אנחנו פתוחים בכל שעה, אנחנו נקבע דיון כדי לשפר את כל השיפורים המוסכמים ובמקביל אנחנו נמשיך עם חבר הכנסת אופיר כץ, יושב ראש הקואליציה, בכל הכוח

ישראל אייכלר:  אנחנו רוצים לא לעכב אפילו דקה אחת את החקיקה הקובעת ששם ייכלל הכול

ישראל אייכלר:  אז בבקשה

רז נזרי: אני רק אסביר לחבר כנסת קריב ההסכמה לקבל את זה עכשיו זה כדי שבאמת יעבור משהו למשפחות החטופים

גלעד קריב: רז אנחנו אחריכם

רז נזרי: אבל כמו שנאמר בפרוטוקול על ידי היושב ראש והשר וגם דיברתי כך תוך כדי מאחורי הקלעים עם אנשיי משרד האוצר ואנשי הביטוח הלאומי, יישבו עכשיו יחד עם נציגנו, אנשי לשכת עורכי הדין וגילי שעוסקים  ביום-יום בדבר הזה

רז נזרי:  עכשיו כדי לדבר על שיפור ההסכם כדי שעוד יומיים כדי שיהיה במקביל חבר הכנסת כץ - - - ולכן ישבו כבר עכשיו ויסכימו כל הנציגים באדיבותם ביחד עם אנשי התוכן, לשכת עורכי הדין וגילי תמיר כדי לשפר את הדבר הזה

ישראל אייכלר: כן

ישראל אייכלר:  עורכת הדין נעה בן שבת היועצת המשפטית שלנו תקריא עכשיו את ההסכם

נעה בן שבת: אנחנו כן נוהגים להקריא הסכמים אנחנו גם מצביעים על ההתייעצות, כך נהוג כאן בוועדה

נעה בן שבת:  זה באמת הסכם בין הצדדים, זה שונה מתקנות

נעה בן שבת:  לכן חשוב שעו"ד נזרי דיבר על כך שגם האוצר נמצא בפנים, לא שמענו את עמדתו בכלל, כי זה הסכם בין שני הצדדים, הוזכר קודם שכבר במנגנון היום יש את האוצר

יואב בן צור: שמענו את עמדת האוצר

נעה בן שבת: אני לא שמעתי

יואב בן צור: אז דניאל, סליחה, לא שמעו לגבי הנושא של ההסכם את עמדת האוצר

דניאל פרידמן: האוצר כצד תומך בהסכם ונענה לקריאה של ביטוח לאומי כבר לפני עשרה ימים לייצר את ההסכם

נעה בן שבת: של הקריאה לתקן את ההסכם? לבצע בו תיקונים לשקול בו תיקונים כבר עכשיו?     

דניאל פרידמן: אם יהיו תיקונים אנחנו נשב ונשמע - - -     

גלעד קריב: יש פה אמירה גורפת של כל חברי הכנסת שדיברו כולל היושב ראש שיש פה ציפייה זה לא דיון תיאורטי

גלעד קריב:  יש אנחנו מאשרים את ההסכם הזה כי אנחנו רוצים לראות שלפחות חלק מהמשפחות יקבלו מענה

ישראל אייכלר: שיתחיל לזרום הכסף כבר מחר

גלעד קריב: אבל אני חושב שלא היה פה חבר כנסת אחד שלא קיבל את הטענה שההסכם הזה חייב שיפור ושדרוג תוך 48 שעות וגם נציגי כל הגורמים הרלוונטיים

גלעד קריב:  אי אפשר שחצי מהמשפחות או שליש מהמשפחות לא יקבלו מענה וימתינו לחקיקה שבפועל תיכנס לתוקף בעוד שבועיים אחרי פרסום ברשומות

נעם דן: יש תחושה שכולכם עם המון כוונות טובות אבל מי שיושב על התקציב מאוד מאוד מסויג ומנומס ולא אומר בעצם כלום חוץ מ"אני לא מתחייב"

נעם דן:  אני אזרחית פשוטה

ישראל אייכלר: מי שקובע זה חברי הכנסת והוועדה

ישראל אייכלר:  רבותיי, נשמע את ההסכם כדי שכולם ידעו במה מדובר

נעה בן שבת: אז רק עוד דבר להגיד, למעשה מדובר פה על שינוי, הסכם יכול לתת זכויות לתושבי המדינה באופן זמני וזכויות נוספות, סוציאליות שלא קבועות בחוק

נעה בן שבת:  הוא לא היה חייב לקחת את הזכויות הקיימות בחוקים הקיימים ולהחיל אותם על המשפחות

נעה בן שבת:       דווקא חוק משפחות חיילים שמענו הצעות שיראו בהם כנכים נפגעי איבה ולא כמשפחות חיילים, אז אפשר היה ללכת לכל מיני כיוונים בעניין הזה, אבל כפי שהזכיר עו"ד שלומי מור בתוך זכויות שניתנות למשפחות יש גם את הנושא של ועדת למד

נעה בן שבת:  ועדה שלפנים משורת הדין תוכל לתת מענים כבר בשלב ראשון, באותם מקרים שזה לא מתאים אחד לאחד עם החוק

נעה בן שבת:       אבל כיוון שאנחנו מדברים רק על הסכם יש לו חולשות למשל עניין של מיסוי ועניינים אחרים בהם יהיה חולשה לעומת חקיקה, שתיכנס הרבה יותר לפרטים ממש ולעומקם של דברים ותעגן אותם בצורה חזקה

ישראל אייכלר: אני רוצה שהחקיקה תהיה 'במהרה בימינו אמן'

ישראל אייכלר:  לא 'מחר לאחר זמן', יש מושג 'מחר לאחר זמן', בשביל זה אופיר אתה עד לי, שאנחנו רוצים מחר בבוקר לקבל PAY לקבל אישור ועדת שרים - - - מיד מריצים

נעה בן שבת: אדוני אנחנו נקרא

נעה בן שבת:  ההסכם מתחיל ומסביר את הצדדים להסכם ומזכיר כמה 'והואילים' רק נזכיר, הם מזכירים ש"לא קיימת מסגרת חוקית המסדירה את הטיפול ומתן הסיוע למשפחות החטופים ומשפחות הנעדרים

נעה בן שבת:  יש צורך דחוף להעניק למשפחות מעטפת טיפולית וסיוע מיידיים, לרבות תגמול חודשי וזכויות כלכליות" - - -     

ישראל אייכלר: את יכולה לדבר שכל אחד ישמע שלא - - -     

נעה בן שבת: כן אני לא אקרא את כל ה'והואיל' - - -      

ישראל אייכלר: לא, רק מה שצריך

נעה בן שבת: כולם צריכים וכולם נמצאים פה אבל אלה באמת המעטפת שיש להסדיר בחקיקה ראשית

נעה בן שבת:  את מתן הסיוע למשפחות החטופים והנעדרים

נעה בן שבת:  אך "עקב מצב החירום וצורכי המשפחות הדחופים יש צורך במתן מענה לתקופת ביניים עד להסדרה בחקיקה כאמור", והם מזכירים ש"התקבלה היום החלטת ממשלה להנחות את שר הביטחון ושר העבודה לקדם תיקוני חקיקה שיעגנו את זכויותיהם של משפחות החטופים והנעדרים בתוך 45 ימים ממועד ההחלטה"

נעה בן שבת:       כרגע הוועדה אומרת שרוצים "לקדם את החקיקה הפרטית בצורה הרבה יותר מהירה ולא להמתין עד אז לכן החלטת הממשלה לתת מענה למשפחות החטופים והנעדרים לתקופת הביניים עד להשלמת הליכי החקיקה"

נעה בן שבת:  ומזכירים ש"החלטת הממשלה כוללת בין היתר הסדרים בנוגע לזכויות של משפחות המשרתים בכוחות הביטחון שהם חטופים או נעדרים ומתן תגמולים למשפחות של חטופים ונעדרים שאינם תושבי ישראל"

נעה בן שבת:  וכאן מזכירים את ההנחיה לחתום על ההסכם הזה, והואיל והמוסד מוכן לבצע את התשלום אנחנו נעבור לקרוא את תוכן ההסכם

נעה בן שבת: המבוא להסכם זה מהווה חלק בלתי נפרד ממנו

נעה בן שבת: גם החלקים שאותם לא קראתי במפורט

נעה בן שבת: בהסכם זה –  "בן משפחה", של חטוף או נעדר – כהגדרת ""בן משפחה" של חייל שנספה במערכה" בחוק משפחות חיילים, בשינויים המחויבים,  ובכלל זה יתום משני הוריו;
"חוק הביטוח הלאומי" – חוק הביטוח הלאומי [נוסח משולב], התשנ"ה – 1995;
"חוק התגמולים" – חוק התגמולים לנפגעי פעולות איבה, התש"ל- 1970 

נעה בן שבת: "חטוף" – תושב ישראל שנחטף בפעולת איבה; "יתום משני הוריו" - כמשמעותו בסעיף 7 לחוק התגמולים או בסעיף 9ב(ב) לחוק משפחות חיילים,  ולרבות מי שהתייתם מהורה אחד והורהו האחר חטוף או נעדר או ששני הוריו חטופים או נעדרים; 

נעה בן שבת: "נעדר" – תושב ישראל שנעלם עקב פעולת איבה; "פעולת איבה" – כמשמעותה בחוק התגמולים; "שירות צבאי" – שירות ביטחון כהגדרתו בחוק שירות ביטחון [נוסח משולב], התשמ"ו-1986, וכן שירות צבאי לפי התחייבות לשירות קבע; 

נעה בן שבת: מתן תגמולים והטבות לפי חוק התגמולים  (א)בתקופת תוקפו של הסכם זה, זכאי בן משפחה של חטוף או נעדר לתגמולים ולהטבות לפי חוק התגמולים שלהם זכאי בן משפחה,  כהגדרתו בפסקה (2) להגדרת ""בן משפחה", של נפגע" בסעיף 1 לחוק האמור , ובשינויים המחויבים

נעה בן שבת: זאת אומרת אותו בן משפחה שם שנספה וכאן אנחנו מדברים על אנשים שחטופים או נעדרים

נעה בן שבת:  (ב)לא תהיה זכאות לפי הסכם זה לבני משפחה שהוכרו כזכאים לפי חוק משפחות חיילים או לפי חוק התגמולים, בעבור אותו חטוף או נעדר בעד תקופת הזכאות לפי אחד החוקים האמורים

נעה בן שבת: זאת אומרת אם חס וחלילה יתברר שהחטוף או הנעדר הם אינם בין החיים והמשפחות מתחילות להיות זכאיות לפי החוקים האלה כבני משפחה של נספה, אז הזכאות עוברת לחוק הזה

נעה בן שבת:  אבל לא תהיה זכאות כפולה לפי ההסכם ולפי החוק בעד אותה תקופה

נעה בן שבת: הסכם זה לא יחול לעניין בני משפחה של –  

נעה בן שבת: חטוף שבעת החטיפה היה בשירות צבאי או בשירות בכוחות הביטחון

נעה בן שבת: הן הם מוסדרים במסגרת החלטת הממשלה

נעה בן שבת:       6

נעה בן שבת:  תחולת הוראות חוק הביטוח הלאומי  על תשלום התגמולים הניתנים לפי הסכם זה, יחולו הוראות פרק י"ד לחוק הביטוח הלאומי בשינויים המחויבים

נעה בן שבת: אתם רוצים להסביר מה אמור להיכלל דרך פרק י"ד ואיך אתם הולכים, כי פרק י"ד מדבר על הגשת תביעה, פרק י"ד מדבר על איסור עיקולים, על הוראות שנוגעות לתשלום, לתשלום שכר טרחה מרבי למטפלים, אולי תוכלו להסביר מה - - -     

ישראל אייכלר: הסברת את זה מאוד יפה, תמשיכי

נעה בן שבת: אבל אני מבינה שתביעות אתם לא תדרשו לקבל

אהרן בקר: מה שחשוב, כבוד היועצת המשפטית, זה שהמשפחות לא ייאלצו להגיש שום תביעה, ואני בטוח שבאירוע הזה ברור לכולם שזה מה שיהיה כי המוסד עושה עבודה מצוינת כרגע, חשוב להגיד את זה גם

ישראל אייכלר: שלומי יגיד, שאלו את הביטוח הלאומי, שלומי תגיד

שלומי מור:   שום משפחת חטופים לא נדרשת להגיש שום דבר, שום מסמך, כפי שאמרה המנכ"לית, הכסף המקדמה תיכנס כבר מחר בבוקר, שום מסמך שום פרוצדורה

ישראל אייכלר: ברור

נעה בן שבת: 7

נעה בן שבת:   תוקפו של ההסכם 
תוקפו של הסכם זה מיום כ"ב בתשרי התשפ"ד (7 באוקטובר 2023) עד לכניסתו לתוקף של הסדר בחקיקה ראשית לעניין זכויותיהם של בני משפחה של נעדר או חטוף; המוסד יפרסם הודעה ברשומות בדבר כניסתו לתוקף של ההסדר בחקיקה הראשית ופקיעת תוקפו של הסכם זה

נעה בן שבת:       8

נעה בן שבת:  מימון, החזר הוצאות וביצוע      (א)הסיוע לפי הסכם זה ישולם על חשבון אוצר המדינה באמצעות המוסד

נעה בן שבת:   (ב)המוסד יגיש לממשלה, באמצעות משרד האוצר, חשבון מפורט של סכום ההוצאה לפי הסכם זה, שהוציא המוסד בפועל

נעה בן שבת:  (ג)הממשלה תשפה את המוסד, באמצעות משרד האוצר, בסכום תשלום התגמולים והזכויות הכלכליות הנוספות שהוא ישלם לפי הסכם זה, וזאת לפי נוהל השתתפות אוצר המדינה בתשלומי המוסד לביטוח לאומי (להלן-הנוהל)

נעה בן שבת:  (ד)הממשלה, באמצעות משרד האוצר, תשפה את המוסד לפי החלק היחסי מההוצאות המנהליות של המוסד הנובעות מביצוע הסכם זה כפי שהיו בפועל ובהתאם לנוהל

נעה בן שבת: אנחנו מבינים שבהוצאות המנהליות האלה גם יכסו את אותה מעטפת שדיברתם עליה, שהיא לא זכויות כלכליות פרופר אם אני מבינה נכון?     

שלומי מור:   לא, הוצאות מנהליות זה משהו אחר

שלומי מור:  כל המעטפת זה חלק מהגמלה, והתגמולים והזכאות וכל זה הוא במימון אוצרי

נעה בן שבת: אבל המעטפת הזו כולה תינתן למשפחות? אותה מעטפת רכה יותר שהיא לא זכויות כלכליות?     

שלומי מור: כן בוודאי

דובר: אז זה כן יהיה כרוך, רק להבין אם זה יהיה כרוך באיזו בירוקרטיה מצד המשפחות, כלומר מעבר לתשלום הקבוע שהם יקבלו, שאר הדברים

שלומי מור: זה יהיה כרוך בלבקש ולשוחח עם העובדת הסוציאלית ולתת להם את המענה

ישראל אייכלר: היועצת המשפטית סיימה את הקריאה?     

נעה בן שבת: יש רק בנוגע לתוקף

נעה בן שבת:  אנחנו אומרים כאן שהתוקף הוא עד לכניסה לתוקף של הסדר בחקיקה ראשית

נעה בן שבת:  בהחלטת הממשלה התוקף של אותו סיוע נקבע לשישה חודשים או עד לקביעת ההסדר בחקיקה ראשית לפי המקודם

נעה בן שבת:  לכאן לא הגבלתם את זה בזמן וכאן עולה שוב החשש שהוזכר - - -      

יואב בן צור: רבותיי, הרצון הוא שתהיה חקיקה מהירה

יואב בן צור:  למה להגביל את זה? מה, נעצור באמצע התשלומים אם לא תהיה חקיקה?      

ישראל אייכלר: טוב, אני רוצה להבהיר ולסכם את הדיון לפני ההצבעה

ישראל אייכלר:  אמרתי כבר קודם ואומר זאת שוב

ישראל אייכלר:  הוועדה מברכת על ההסכם ועל המיידיות של הביטוח הלאומי, ירונה שלום והשר וכולם ובראש ובראשונה אנחנו מחזקים את המשפחות ואנחנו מקווים בעזרת ה' שהחטופים ישוחררו וישובו במהרה בימינו עם הנעדרים כולם ולא נזדקק לכל הדברים האלה

ישראל אייכלר:       המנהלת תקבע ישיבה לאישור ההסכם המתוקן

ישראל אייכלר:  השר והביטוח הלאומי יביאו להסכם הזה את כל התיקונים

ישראל אייכלר:  במקביל חבר הכנסת אופיר כץ יפעל לקידום החקיקה להבאתה והממשלה תתמוך בקידום מיידי של הצעת החוק של 83 חברי כנסת

ישראל אייכלר:  אני רוצה להדגיש את זה

ישראל אייכלר:  אין שאלה של אפשרות אחרת

דובר: חוק יסוד, כמעט חוק יסוד

ישראל אייכלר: ואז אפשר יהיה להמשיך לברר את הסוגיות האלה בהליך חקיקה ולהכניס אותן כבר בהכנה לחקיקה ראשונה, את כל ההערות שיסוכמו

ישראל אייכלר:  ועכשיו ניגש להצבעה

יואב בן צור: אני מקווה רק שתשיגו אותנו בחקיקה ושלא נצטרך לתקן אפילו את ההסכם

רז נזרי: אדוני היושב ראש אם אפשר רק עוד דבר, דיברת על דיון נוסף אם אפשר שייאמר לפרוטוקול שדיון נוסף השבוע על תיקון ההסכם

רז נזרי:  ביקשת דיון נוסף, כי אחרת המשפחות כמו שאמרנו - - -     

יואב בן צור: אולי נקבע ליום רביעי?     

רז נזרי: דיון נוסף השבוע

נעם דן: אנחנו נגיע ביום רביעי

רז נזרי: יום רביעי

ישראל אייכלר: אני אמרתי יומיים, אתה רוצה שזה יהיה שלושה ימים?     

רז נזרי: אה, לא שמעתי

נעם דן: יום שלישי עוד יותר טוב

נעם דן:  פעמיים כי טוב

יואב בן צור: אני מציע שנקבע ליום רביעי דווקא טוב

רז נזרי: יום רביעי בסדר אנחנו נשב כבר עכשיו הנציגים של לשכת עורכי הדין ישבו עם - - -     

ישראל אייכלר: בוא נאמר כך, עד יום רביעי, אם יהיה מוקדם יותר ונוכל לעשות - אז ודאי טוב

נעם דן: ארז קלדרון, בן 12 יהיה ביום חמישי

נעם דן:  אני מאוד מקווה שעד אז לא נצטרך בכלל את ההסכם והוא יחזור הביתה לחגוג איתנו

ישראל אייכלר: אמן 

ישראל אייכלר:  "עת צרה היא ליעקב וממנה ייוושע"

אייבי מוזס: לפני ההצבעה, את אברהם מנגיסטו גם כן לא לשכוח

אייבי מוזס:  יש לנו שני - - -     

ישראל אייכלר: הוא נכלל בתוך ההסכם הוא ייכלל בתוך ההסכם

אייבי מוזס: הוא ייכלל? יופי

אייבי מוזס:  טוב לשמוע

ישראל אייכלר: גם הוא ייכנס לתוך ההסכם

נעה בן שבת: שוב, כיוון שזה הסכם צריך ששני הצדדים יביאו הסכם להתייעצות עם הוועדה

נעה בן שבת:  זאת אומרת זה לא משהו שהוועדה יכולה מעצמה - - -     

רז נזרי: ברור

רז נזרי:  בגלל זה אנחנו נשב כבר עכשיו

ישראל אייכלר: ברור

ישראל אייכלר:  הוועדה יכולה רק לאשר הסכם, ברור

יואב בן צור: ברור לא הבנתי מה השאלה

ישראל אייכלר: כן, אנחנו יכולים רק ליזום חקיקה ולנסח חקיקה ולהצביע על חקיקה

ישראל אייכלר:  אבל החקיקה תיעשה בפרלמנט במליאה

ישראל אייכלר:       הצעה לאישור חובת ההתייעצות להסכם שנערך בין הממשלה לבין הביטוח הלאומי           

ישראל אייכלר: מי בעד?     מי נגד? אין מתנגדים

ישראל אייכלר:      מי נמנע? אין נמנעים

ישראל אייכלר: אושרה             

ישראל אייכלר: בעזרת השם מקווים שלא יהיה אחד שלא יקבל את כל העז\רה והסיוע שהמדינה תיתן - - - ובעזרת השם שלא יהיה בו צורך

ישראל אייכלר:  תודה רבה לכולכם